**INFORMATĪVAIS ZIŅOJUMS PAR**

**Rīcības plānā personu, kurām nepieciešama starptautiskā aizsardzība, pārvietošanai un uzņemšanai Latvijā, paredzēto pasākumu izpildi**

2017

**SATURS**

[**LIETOTIE SAĪSINĀJUMI** 3](#_Toc496605843)

[**IEVADS** 4](#_Toc496605844)

[**I. Vispārējs situācijas raksturojums** 5](#_Toc496605845)

[1.1. Situācijas apraksts par Sīriju un Eritreju 10](#_Toc496605846)

[1.2. Nelegālā imigrācija 11](#_Toc496605847)

[**II. Rīcības plāna izpilde – Galvenie secinājumi** 13](#_Toc496605848)

[2.1. Identificētie problēmjautājumi 14](#_Toc496605849)

[**III. Pārskats par Rīcības plāna pasākumu finansēšanas kārtību un priekšlikumi par turpmāko pasākumu finansēšanas modeli** 24](#_Toc496605850)

[3.1. Pašreizējā finansēšanas kārtība 24](#_Toc496605851)

[3.2. Turpmākā pasākumu finansēšana 24](#_Toc496605852)

[3.2.1. Institūciju viedokļi 25](#_Toc496605853)

[3.2.2. Iespējamie pasākumu finansēšanas modeļi 26](#_Toc496605854)

[3.3. Rīcības plāna finansiālās izpildes rādītāji 30](#_Toc496605855)

[3.4. Priekšlikumi turpmākajai pasākumu īstenošanas finansēšanai 2018., 2019. un 2020.gadā 32](#_Toc496605856)

# **LIETOTIE SAĪSINĀJUMI**

|  |  |
| --- | --- |
| AĀICAICĀMDPEPAB | Aizturēto ārzemnieku izmitināšanas centrsAkadēmiskās informācijas centrsĀrlietu ministrijaDrošības policijaEiropas patvēruma atbalsta birojs |
| EMESESF | Ekonomikas ministrijaEiropas SavienībaEiropas Sociālais fonds |
| FRONTEXGMI | Eiropas Robežu un krasta apsardzes aģentūraMinistru kabineta vai pašvaldības noteiktais garantētais minimālais ienākumu līmenis |
| IDFIeM | Iekšējās drošības fondsIekšlietu ministrija |
| IZM | Izglītības un zinātnes ministrija |
| KM | Kultūras ministrija |
| LMLPSLVA | Labklājības ministrijaLatvijas Pašvaldību savienībaLatviešu valodas aģentūra |
| MKNVANVONoVA | Ministru kabinetsNodarbinātības valsts aģentūraNevalstiskās organizācijasNodrošinājuma valsts aģentūra |
| PMPMICPMLPPMIF | Patvēruma meklētājsPatvēruma meklētāju izmitināšanas centrsPilsonības un migrācijas lietu pārvaldePatvēruma, migrācijas un integrācijas fonds (2014 - 2020) |
| SIFSAM | Sabiedrības integrācijas fondsSpecifiskais atbalsta mērķis |
| UNHCR | Apvienoto Nāciju Organizācijas Augstā komisāra bēgļu jautājumos birojs |
| VARAMVKVSAAVRSVM | Vides aizsardzības un reģionālās attīstības ministrijaValsts kancelejaValsts sociālās apdrošināšanas aģentūraValsts robežsardzeVeselības ministrija |

# **IEVADS**

Informatīvais ziņojums par *Rīcības plānā personu, kurām nepieciešama starptautiskā aizsardzība, pārvietošanai un uzņemšanai Latvijā, paredzēto pasākumu izpildi* (turpmāk – Informatīvais ziņojums) sagatavots, izpildot MK 2017.gada  28.augusta ārkārtas sēdes protokola Nr.41 1.§[[1]](#footnote-2) 16.punktā doto uzdevumu IeM sadarbībā ar pārējām iesaistītajām ministrijām līdz 2017.gada  29.septembrimsagatavot un iesniegt MK izvērtējumu par Rīcības plānā personu, kurām nepieciešama starptautiskā aizsardzība, pārvietošanai un uzņemšanai Latvijā, paredzēto pasākumu izpildi, nepieciešamības gadījumā iesniedzot priekšlikumus par turpmāko šo pasākumu finansēšanas modeli.

*Rīcības plāns personu, kurām nepieciešama starptautiskā aizsardzība, pārvietošanai un uzņemšanai Latvijā[[2]](#footnote-3)* (turpmāk – Rīcības plāns) stājās spēkā 2015.gada 2.decembrī*[[3]](#footnote-4)*. Informatīvajā ziņojumā ir raksturoti Rīcības plāna ietvaros īstenotie pasākumi no tā spēkā stāšanās brīža līdz šā gada septembra beigām.

Informatīvajā ziņojumā iekļauta ĀM, EM, IeM, IZM, KM, LM, VM, VARAM un to padotības iestāžu, kā arī citu iesaistīto institūciju sniegtā informācija.

Informatīvā ziņojuma ietvaros lietoti termini[[4]](#footnote-5):

* pārcelšana – personu, kurām nepieciešama starptautiska aizsardzība (PM), vai bezvalstnieku uzņemšana no ES dalībvalsts, kas saskaras ar lielu PM pieplūdumu, citā ES dalībvalstī.
* pārmitināšana – peronu, kurai nepieciešama starptautiska aizsardzība (PM), vai bezvalstnieku uzņemšana no trešās valsts ES dalībvalstī.
* pārvietošana – abu iepriekš minēto terminu lietošana kopā.

# **I. Vispārējs situācijas raksturojums**

Atbildot uz migrācijas krīzes izgaismotajiem trūkumiem ES patvēruma un migrācijas politikā, Eiropas Komisija 2015.gada 13.maijā nāca klajā ar paziņojumu Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Eiropas programma migrācijas jomā” (*COM (2015) 240 final*) (turpmāk - Programma), kas definēja tūlītēji veicamos pasākumos, lai glābtu cilvēku dzīvības jūrā, uzlabotu cīņu pret migrantu kontrabandas tīkliem, kā arī sniegtu atbalstu gan ES dalībvalstīm, kas saskaras ar nesamērīgu migrācijas spiedienu, gan trešajām valstīm, kas ir migrantu izcelsmes un tranzīta valstis. Papildus tam, Programma ietvēra arī pasākumus vidējam termiņam un ilgtermiņam labākai migrācijas plūsmu pārvaldībai – nelegālās imigrācijas apkarošanai, ES ārējo robežu stiprināšanai, kopīgās patvēruma politikas reformēšanai un legālās migrācijas attīstīšanai. Kopš Programmas publiskošanas notiek darbs ES un dalībvalstu līmenī pie tajā paredzēto pasākumu izstrādes un ieviešanas gan normatīvā, gan praktiskā līmenī, lai risinātu migrācijas krīzes sekas un novērstu līdzīgu krīžu rašanos nākotnē.

Saskaņā ar Programmā noteikto 2015.gada septembrī ES atbilstoši solidaritātes principiem tika pieņemti divi tiesību akti, kas paredz PM, kuri ieradušies Itālijā un Grieķijā, pārdali starp pārējām ES dalībvalstīm, atbilstoši katrai dalībvalstij noteiktajai kvotai:

• Padomes Lēmums (ES) 2015/1523 (2015. gada 14. septembris), ar ko nosaka pagaidu pasākumus starptautiskās aizsardzības jomā Itālijas un Grieķijas labā;

• Padomes Lēmums (ES) 2015/1601 (2015. gada 22. septembris), ar ko nosaka pagaidu pasākumus starptautiskās aizsardzības jomā Itālijas un Grieķijas labā.

Abi iepriekšminētie Padomes lēmumi paredz divu gadu laikā uz citām ES dalībvalstīm kopumā pārcelt 160 000 PM.

Papildus, 2015.gada 20.jūlija Tieslietu un iekšlietu padomes laikā tika panākta politiska vienošanās, solidarizējoties ar trešajām valstīm, uz ES no trešajām valstīm pārmitināt 20 000 personu, kurām nepieciešama starptautiskā aizsardzība[[5]](#footnote-6).

Saskaņā ar minētajām vienošanām Latvija turpmāko divu gadu laikā (līdz 2017.gada 26.septembrim) uzņēmās saistības kopumā no trešajām valstīm un ES dalībvalstīm pārvietot 776 personas[[6]](#footnote-7).

Minētās saistības tika apstiprinātas atbilstoši 2015.gada 9.jūnija MK sēdē (prot.Nr.28, 41.§) atbalstītajai Latvijas sākotnējai pozīcijai par Eiropas Komisijas paziņojumu Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai "Eiropas programma migrācijas jomā", kas 2015.gada 12.jūnijā tika saskaņota ar Saeimas Eiropas lietu komisiju, kā arī atbilstoši 2015.gada 6.jūlija MK ārkārtas sēdē (prot.Nr.31, 1.§) atbalstītajai Latvijas pozīcijai Nr.2 par Eiropas Komisijas paziņojumu Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai "Eiropas programma migrācijas jomā", kas papildina sākotnējo pozīciju.

Pašlaik ES līmenī pieņemtie lēmumi un vienošanās kopumā paredz 531[[7]](#footnote-8) PM pārvietošanu uz Latviju. Lai izpildītu 2015.gada 20.jūlija ES dalībvalstu vienošanos par 20 000 personu, kurām nepieciešama starptautiskā aizsardzība, pārmitināšanu no trešajām valstīm, Latvija izvēlējās pārmitināt 50 personas no Turcijas. Tādējādi Latvijai attiecīgi ir jāuzņem 295 personas no Grieķijas, 186 no Itālijas un 50 personas no Turcijas.

Vienlaikus saskaņā Eiropas Komisijas paziņojumiem[[8]](#footnote-9) Padomes lēmumos paredzētā personu pārcelšana turpmāk ir attiecināma uz visām personām, kas būs ieradušās Itālijā vai Grieķijā līdz 2017.gada 26.septembrim un kuras atbildīs pārcelšanas kritērijiem. Līdz ar to Latvijā saistību izpilde neizbeidzas 2017.gada 26.septembrī kā tas sākotnēji bija noteikts minētajos Padomes lēmumos, bet gan turpinās līdz pilnīgai to izpildei, proti, visa valstij noteiktā personu skaita uzņemšanai.

Reaģējot uz ES iniciatīvām pārvietošanas aktivitāšu izveidē, 2015.gada 22.jūlijā ar Ministru prezidenta rīkojumu Nr.306 “Par darba grupu” tika izveidota starpinstitucionāla darba grupa[[9]](#footnote-10), kur tika pārstāvētas šādas ministrijas – IeM, ĀM, EM, VARAM, IZM, KM un LM, kā arī tika pieaicinātas citas organizācijas – SIF, NVO, LPS, UNHCR un dažādu reliģisko organizāciju pārstāvji. Darba grupas uzdevums bija izveidot Latvijas apstākļiem piemērotāko personu, kurām nepieciešama starptautiskā aizsardzība, uzņemšanas sistēmu, kā arī ilgtspējīgu bēgļu un alternatīvo statusu ieguvušo personu integrācijas modeli[[10]](#footnote-11).

Rezultātā 2015.gada 2.decembrī ar MK rīkojumu Nr.759 tika apstiprināts Rīcības plāns[[11]](#footnote-12), kura mērķis ir Latvijas apstākļiem piemērotas sistēmas izveide PM uzņemšanai, kā arī bēgļu un alternatīvo statusu ieguvušo personu sociālekonomiskai iekļaušanai. Rīcības plānā noteikti rīcības virzieni iepriekšminēto personu atlasei, pārvietošanai, uzņemšanai, izmitināšanai Latvijā un šo personu sociālekonomiskai iekļaušanai, kā arī noteiktas iestādes, kas ir atbildīgas par noteikto uzdevumu izpildi.

Kopumā Rīcības plānā ir ietverti 49 pasākumi atbilstoši 3 rīcības virzieniem. Pasākumi aptver dažādas jomas, tādēļ to īstenošanā ir iesaistīts plašs institūciju loks. Visvairāk pasākumi ir noteikti LM (24 pasākumi), IeM un tas padotības iestādēm (20 pasākumi), KM (14 pasākumi) un IZM (14 pasākumi). Par atsevišķu pasākumu īstenošanu atbildīgas ir arī VM, EM un VARAM, kā arī SIF.

Tā kā ar Ministru prezidenta 2015.gada 22.jūlija rīkojumu Nr.306 izveidotā starpinstitucionālā darba grupa, iesniedzot Rīcības plānu MK, izpildīja minētā rīkojuma 2. un 5.punktā tai noteiktos uzdevumus[[12]](#footnote-13), uzskatāms, ka tā ir izbeigusi savu darbību.

Vienlaikus, lai sekmētu PM, bēgļu un personu ar alternatīvo statusu pilnvērtīgu sociālekonomisko iekļaušanu Latvijā un tās rezultātu analīzi un uzraudzību, izstrādājot operatīvus risinājumus un sekmējot sadarbību starp darba grupā pārstāvētajām institūcijām, LM vadībā (vada valsts sekretāra vietniece) tika izveidota pastāvīga ekspertu līmeņa darba grupa[[13]](#footnote-14), kurā iekļauti pārstāvji no LM, EM, VARAM, IZM, KM, IeM, LPS, NVA, VSAA, SIF un Rīgas domes PM uzņemšanas koordinācijas centra. Nepieciešamības gadījumā darba grupas vadītājs var uzaicināt piedalīties darba grupas sēdēs (ar padomdevēja tiesībām) valsts un pašvaldību institūciju, nevalstisko organizāciju, valdības sociālo partneru, sociālekonomiskās iekļaušanas pakalpojumu sniedzēju pārstāvjus un citus ekspertus.

Saskaņā ar LM rīkojumu darba grupa veic šādus uzdevumus:

* analizē un uzrauga sociālekonomiskās iekļaušanas procesus, tā saskaņotību un kopējo progresu atbilstoši katras iesaistītās institūcijas kompetencei, un līdzdarbojas aktuālo problēmjautājumu risināšanā;
* izvērtē attiecīgo nozaru normatīvajos aktos noteikto sociālekonomiskās iekļaušanas pakalpojumu saskaņotību un rezultātus un sniedz priekšlikumus to pilnveidošanai;
* atbilstoši identificētajiem problēmjautājumiem, izstrādā un sniedz priekšlikumus sociālekonomiskās iekļaušanas īstenošanā iesaistīto institūciju politikas plānošanai un pilnveidošanai, kā arī praktiskās rīcības pilnveidošanai un institūciju sadarbības uzlabošanai.

ES pārvietošanas programmas ietvaros uz Latviju kopā ir pārvietotas 346 personas (uz 15.09.2017). No tām 178 pieaugušie, 168 bērni. Latvija kopā ir uzņēmusies 531 personu pārvietošanu, kas nozīmē, ka vēl ir jāuzņem 185 personas. No Grieķijas pārcelti faktiski visi PM 99% atbilstoši uzņemtajām saistībām (294 personas, atlicis uzņemt tikai vienu personu). Savukārt no Turcijas pārmitināti 50% (pārmitinātas 25 personas, jāpārmitina 25 personas) un Itālijas pārcelti - 14% (pārceltas 27 personas, jāpārceļ 186 personas) atbilstoši uzņemtajām saistībām (uz 15.09.2017). Līdz ar to Latvija ir faktiski pilnībā izpildījusi minētos Padomes lēmumus attiecībā uz Grieķiju, ar kuriem nosaka pagaidu pasākumus starptautiskās aizsardzības jomā Itālijas un Grieķijas labā.

Pārvietošanas procedūras nodrošināšana tiek veikta saskaņā ar noteikto personu uzņemšanas laika grafiku un ievērojot izstrādātos uzņemšanas kritērijus (ģimenes ar bērniem, personas ar izglītību, darba iemaņām un starpniekvalodu)[[14]](#footnote-15). Jāatzīmē, ka šo kritēriju sarakstam ir tikai rekomendējošs raksturs, t.i., tas neuzliek nekādas saistības kādai no attiecīgajām valstīm, ne arī Latvijas dienestiem tiesības pieprasīt no starptautiskajām organizācijām vai attiecīgajām valstīm obligātu personu atbilstību minētajiem kritērijiem.

Eiropas Komisija vairākkārt ir norādījusi[[15]](#footnote-16), ka, lai pārcelšanas un pārmitināšanas process noritētu veiksmīgi, nav pieļaujama obligāta personas atlases kritēriju noteikšana un atteikšanās pārvietot personas, ja tās neatbilst šiem atlases kritērijiem (t.s. “cherry picking”). Saskaņā ar apstiprinātajiem lēmumiem vienīgais atteikuma iemesls var būt draudi sabiedriskai drošībai un kārtībai.

Uz 2017.gada 04.septembri kopumā ES dalībvalstis ir pārcēlušas 27 695 PM (no Itālijas 8 451 persona, bet no Grieķijas 19 244 personas). Savukārt no Turcijas uz 2017.gada 04.septembri 22 ES dalībvalstis kopumā ir pārmitinājušas 17 305 PM[[16]](#footnote-17). Analizējot pārvietošanas situāciju ES, jāatzīmē, ka no visām dalībvalstīm Baltijas valstis saistībā ar atlikušo personu skaitu, kas ir jāuzņem, ir visveiksmīgāk ir izpildījušas savas saistības gan attiecība uz pārvietošanas uzsākšanas termiņiem, gan - pārvietoto personu skaitu.

Kopumā uzskatāms, ka pārvietošanas programmas ietvaros Latvijai ir izdevies uzņemt PM atbilstoši iepriekš noteiktajiem uzņemšanas kritērijiem.

2016.gadā tika saņemti 350 PM iesniegumi (222 no šīm personām bija pieaugušie, bet 128 - bērni), no tiem 163 iesniegumi bija no pārceltām personām un 6 no pārmitinātām, savukārt 181 iesniegumi - no personām, kuras ieceļojušas patstāvīgi.

2016.gadā aizsardzības statuss (bēgļa vai alternatīvais) piešķirts 154 personām (86 no šīm personām bija pieaugušie, bet 68 - bērni) (47 bēgļa statuss, 107 – alternatīvais statuss), no kurām 92 personas bija pārvietotās (86 personas bija pārceltas un 6 pārmitinātas), savukārt 62 ieceļojušas patstāvīgi.

2017.gadā (uz 15.09.2017) tika saņemts 331 PM iesniegums (201 no šīm personām bija pieaugušie, bet 130 - bērni), no tiem 158 iesniegumi bija no pārceltām personām un 19 no pārmitinātām, savukārt 154 iesniegumi - no personām, kuras ieceļojušas patstāvīgi.

2017.gadā (uz 15.09.2017) aizsardzības statuss piešķirts 261 personai (129 no šīm personām bija pieaugušie, bet 132 - bērni) (30 bēgļa statuss, 231 – alternatīvais statuss), no kurām 229 personas bija pārvietotās (225 personas bija pārceltas un 4 pārmitinātas), savukārt 32 personas ieceļojušas patstāvīgi.

Pārsvarā PMLP pārvietotajām personām ir piešķīrusi alternatīvo statusu, jo saskaņā ar Patvēruma likuma 40.panta 1.daļu un 41.panta 3.punktu uz alternatīvo statusu var pretendēt trešās valsts valstspiederīgais vai bezvalstnieks, ja ir pamats uzskatīt, ka viņš pēc atgriešanās savā izcelsmes valstī varētu tikt pakļauts smagam kaitējumam, šajā gadījumā iekšējam bruņotam konfliktam, un šā iemesla dēļ nespēj vai nevēlas pieņemt minētās valsts aizsardzību.

Galvenās PM izcelsmes valstis 2016. - 2017.gadā: Sīrija, Afganistāna, Eritreja, Indija, Tadžikistāna, Vjetnama un Krievija.

Pārvietoto PM izcelsmes valstis 2016. - 2017.gadā: Sīrija, Eritreja, Irāka.

*Grafiks Nr.1*

**Patvēruma meklētāju iesniegumu skaits**[[17]](#footnote-18)

*Grafiks Nr.2*

**Personu skaits, kurām piešķirta starptautiska aizsardzība**[[18]](#footnote-19)

# **Situācijas apraksts par Sīriju un Eritreju**

Ņemot vēra to, ka pārvietošanas programmas ietvaros PM galvenās izcelsmes valstis 2016. – 2017.gadā bija Sīrija un Eritreja, informējam par esošo situāciju šajās valstīs.

Sīrijā turpinās pilsoņu karš starp Sīrijas valdības spēkiem, Sīrijas Brīvo armiju un nemiernieku grupējumiem[[19]](#footnote-20). Pēc starptautisko organizāciju aplēsēm, karadarbības rezultātā dzīvību zaudējuši vairāk nekā 470 000 cilvēku, apmēram seši miljoni cilvēku ir pārvietoti valsts iekšienē un aptuveni pieci miljoni cilvēku ir devušies bēgļu gaitās ārpus Sīrijas[[20]](#footnote-21),[[21]](#footnote-22).

Sīrijā tiek veikti kara aviācijas uzlidojumi un terorakti, kuru rezultātā 2017.gada sākumā ir pieaudzis civiliedzīvotāju upuru skaits. Vienlaikus Sīrijā ir izplatīta patvaļīga aizturēšana un spīdzināšana ieslodzījuma vietās. Kā valdības, tā arī nevalstiskie bruņotie grupējumi tiek vainoti nopietnos cilvēktiesību pārkāpumos – uzbrukumos civiliedzīvotājiem, bērnu-karavīru izmantošanā, cilvēku nolaupīšanā.

Šobrīd neviens Sīrijas reģions nav drošs un brīvs no vardarbības. Kara aviācijas uzlidojumi, artilērijas un ķīmisko ieroču izmantošana rada paaugstinātu risku cilvēku dzīvībai. Tāpat Sīrijā plaši savu darbību izvērsuši teroristu grupējumi un turpinās pilna mēroga militārās operācijas[[22]](#footnote-23).

Pēc starptautisko organizāciju informācijas, joprojām tūkstošiem cilvēki turpina pamest arī Eritreju, daudziem bēgot no nenoteikta termiņa militārā dienesta. Cilvēku tiesības atstāt valsti ir ierobežotas. Saglabājas vārda brīvības un reliģiskās izpausmes ierobežojumi. Drošības spēki veikuši slepkavības. Patvaļīga apcietināšana bez izvirzītām apsūdzībām vai tiesas joprojām turpina būt par normu tūkstošiem ieslodzīto Eritrejā[[23]](#footnote-24).

Eritrejā neiecietība pret politisko opozīciju ir izraisījusi biežus personu arestus. Arestētie bieži tiek turēti apcietinājumā bez tiesībām ar kādu sazināties vai “pazūd” slepenās ieslodzījuma vietās, kurās tiek turēti sliktos apstākļos un tiem ir liegta piekļuve jebkādai juridiskai palīdzībai vai medicīniskai aprūpei. Šīs personas tiek pakļautas bargiem sodiem, spīdzināšanai, badam un cita veida necilvēcīgai attieksmei. Ziņots, ka šo personu radinieki saskaras ar represijām no varas iestāžu puses.

# **1.2. Nelegālā imigrācija**

Aizturēto pārkāpēju skaits par nelikumīgu Latvijas tā sauktās “zaļās” robežas šķērsošanu 2017.gadā 8 mēnešos – 93personas (2016.gadā kopā gada laikā – 376;2015.gadā kopā gada laikā – 476). Savukārt nelikumīgas valsts robežas šķērsošanas gadījumu skaits uz "zaļās" robežas 2017.gadā 8 mēnešos – 43 gadījumi (2016.gadā kopā gada laikā – 88; 2015.gadā kopā gada laikā – 116).

2017.gadā 8 mēnešos pavisam kopā VRS ir pieņēmusi 168 lēmumus par piespiedu izraidīšanu (2016.gadā kopā gada laikā – 414); 2015.gadā kopā gada laikā – 427).

2017.gadā 8 mēnešos par nelikumīgu Latvijas valsts robežas šķērsošanu ārpus robežšķērsošanas vietām aizturēto trešo valstu pilsoņu valsts piederība (Vjetnama – 41, Bangladeša – 11, Indija – 6, Irāka – 5, Kongo DR – 4, Krievija – 4, Armēnija – 2, Nigērija – 2). Kopumā galvenās nelegālo migrantu izcelsmes valstis - Vjetnama, Bangladeša un Indija.

2017.gadā VRS saskaņā ar noslēgto vienošanos ar aģentūru FRONTEX nodrošinās apmēram 230 ekspertu nosūtīšanu kopējo operāciju īstenošanā. Papildus Latvija ir gatava nodrošināt 30 robežsargus ātrās reaģēšanas rezervei, kā arī tāpat kā līdz šim savas kapacitātes ietvaros atsauksies uz FRONTEX *ad hoc* lūgumiem. 2017.gadā 7 IeM eksperti ir piedalījušies Eiropas Patvēruma atbalsta biroja rīkotajās misijās Itālijā, Grieķijā un Kiprā. Šobrīd atbalsta sniegšanas misijā Itālijā piedalās viens eksperts.

Nelegālās Migrācijas tendences :

1. kopējais nelegālās imigrācijas spiediens uz Latvijas ārējām robežām 2017.gadā pirmajā pusgadā samazinājās (par 35 %);

2. ievērojami pieauga nelegālās imigrācijas risks uz Latvijas – Krievijas sauszemes valsts robežas (Vjetnamas, Afganistānas, Irākas pilsoņi);

3. būtiski samazinājies nelegālās imigrācijas risks uz Latvijas – Baltkrievijas sauszemes valsts robežas (Vjetnamas, Afganistānas, Irākas pilsoņi);

4. saglabājas augsts nelegālās imigrācijas risks lidostā „Rīga”;

5. nozīmīgākās nelegālo imigrantu riska grupas veidoja Vjetnamas, Irākas, Afganistānas, Indijas, Nepālas pilsoņi;

7. samazinās mēģinājumi ļaunprātīgi izmantot patvēruma pieprasīšanas procedūru, lai sākotnēji iegūtu legālu statusu Eiropas Savienībā un to izmantotu, lai turpmāk dotos uz ekonomiski attīstītākām un sociāli labāk nodrošinātām Eiropas valstīm;

8. pieaug Šengenas vīzu, kas saņemtas sniedzot nepatiesu informāciju par ieceļošanas un uzturēšanās mērķiem, ļaunprātīgas izmantošanas risks Centrālāzijas valstu – Uzbekistānas, Kazahstānas, Kirgizstānas, Tadžikistānas valstu piederīgajiem;

9. samazinās Ukrainas pilsoņu skaits, kas pieprasa patvērumu Latvijā.

# **II. Rīcības plāna izpilde – Galvenie secinājumi**

Detalizēts pārskats par Rīcības plāna pasākumu īstenošanas gaitu un rezultātiem ir sniegts šī informatīvā ziņojuma 1.pielikumā. Savukārt 2. un 3.pielikumā sniegta detalizēta informācija par plānoto finansējumu un izpildi 2016. un 2017.gadā personu, kurām nepieciešama starptautiskā aizsardzība, pārvietošanai un uzņemšanai Latvijā.

Rīcības plānā noteikto atsevišķu pasākumu daļējs izvērtējums jau tika veikts iepriekš un atspoguļots IeM sagatavotajā *Informatīvajā ziņojumā par aktuālo situāciju patvēruma jomā*, kas tika izskatīts MK 2016.gada 6.septembra sēdē (prot.Nr.57 47.§).

Paralēli par Rīcības plānu un tajā ietvertajiem atsevišķiem jautājumiem līdz šim veikti arī vairāki pētījumi/ziņojumi, piemēram:

* Eiropas Migrācijas tīkla ziņojumi[[24]](#footnote-25);
* SIF izpētes ziņojums *par* *Pašreizējo sabiedrības izpratnes un informētības līmeni un efektīvākajiem informācijas sniegšanas mehānismiem[[25]](#footnote-26);*
* Latvijas Universitātes pētījuma ziņojums *PM uzņemšanā iesaistīto speciālistu un brīvprātīgo pieredze darbā ar PM un garīgās veselības problēmu risināšana[[26]](#footnote-27)*.

Izvērtējot Rīcības plāna izpildi, secināms, kā institūcijas savu iespēju robežās kopumā ir īstenojušas Rīcības plānā ietvertos pasākumus. No Rīcības plāna 49 pasākumiem, 19 var uzskatīt par izpildītiem, kamēr lielākā daļa no Rīcības plāna pasākumiem ir vēl daļēji izpildīti – pasākumi notiek saskaņā ar laika grafiku. Atsevišķos gadījumos pasākumi, kurus atbildīgās institūcijas pašas novērtējušas kā daļēji izpildītus, tiek turpināti atbilstoši noteiktajai procedūrai, piemēram 1.5.pasākums – “Atlases vizītes Grieķijā, Itālijā”.

Vienlaikus jāatzīmē, ka Rīcības plānā ietvertie pasākumi atbilstoši tā mērķim ir attecināmi uz visām personām, kurām nepieciešama starptautiska aizsardzība un kuras to lūdz Latvijā, respektīvi gan uz personām, kuras uzņemtas Latvijā pārvietošanas programmas ietvaros, gan uz tām, kuras Latvijā ieceļojušas patstāvīgi.

Atbilstoši Rīcības plāna pielikumam tā finansējums resoriem tika paredzēts 2016. un 2017.gadam. Savukārt attiecībā uz papildu nepieciešamo finansējumu Rīcības plānā paredzēto pasākumu turpināšanai 2018.gadam un turpmākajiem gadiem tika noteikts, ka šie jautājumi skatāmi MK kārtējā gada valsts budžeta likumprojekta un vidēja termiņa budžeta ietvara likumprojekta sagatavošanas un izskatīšanas procesā[[27]](#footnote-28). Kā jau minēts, saskaņā ar Eiropas Komisijas paziņojumiem Latvijai noteikto saistību izpilde neizbeidzas 2017.gada 26.septembrī kā tas sākotnēji bija noteikts, bet gan turpinās līdz pilnīgai to izpildei, proti, līdz visa valstij noteiktā personu skaita uzņemšanai.

Kā vienu no iemesliem, kādēļ 2016.gadā netika apgūts viss iezīmētais finansējums, jāmin tas, ka no Latvijas neatkarīgo apstākļu dēļ 2016.gadā radās grūtības ar personu uzņemšanu no Itālijas un Turcijas, līdz ar ko 2016.gadā prognozētais uzņemšanas grafiks netika pilnībā izpildīts. Vienlaikus aizkavēšanos radīja arī tas, ka, izmitināšanas centra telpas netika laicīgi atbrīvotas nākamajiem PM, jo netika atrisināts mājokļa jautājums personām pēc statusa piešķiršanas.

2014. un 2015.gadā, salīdzinājumā ar 2013.gadu, patvēruma iesniegumu skaits bija strauji palielinājies (2013.gadā - 185 iesniegumi, 2014.gadā - 364 iesniegumi, 2015.gadā - 328 iesniegumi (sk. grafiku nr.1)). Tā rezultātā, izstrādājot Rīcības plānu, tika prognozēts, ka nākamajos gados to patvērumu meklētāju iesniegumu skaits, kuri ieceļos patstāvīgi, varētu palikt iepriekšējo gadu apmērā (~ 350), tomēr šī prognoze par 2016.gadu nepiepildījās[[28]](#footnote-29). 2016.gadā patstāvīgi ieceļoja tikai 181 persona, savukārt 169 personas tika pārvietotas saskaņā ar minētajiem 2015.gada 14. un 22.septembra Padomes lēmumiem. Tā kā piešķirtais finansējums IeM, kā arī citām institūcijām galvenokārt tika balstīts uz minēto prognozi, Rīcības plāna izpildei piešķirtais finanšu līdzekļu apmērs 2016.gadā pilnībā netika apgūts.

# **2.1. Identificētie problēmjautājumi**

1. Izvērtējot Rīcības plāna izpildi, tika secināts, ka ir iezīmējusies tendence PM pamest Latviju pēc bēgļa vai alternatīvā statusa piešķiršanas un personu apliecinošu un ceļošanas dokumentu noformēšanas. Līdz šim VRS amatpersonas ir saņēmušas divus ES dalībvalsts pieprasījumus par personu atpakaļuzņemšanu. Atbilstoši ES tiesību normām patvēruma jomā dalībvalstij, kura personai ir piešķīrusi bēgļa vai alternatīvo statusu, ir pienākums pielikt pūles, lai minētās personas uzturas šajā valstī, nodrošinot tām nepieciešamos sadzīves apstākļus, darba iespējas, integrācijas perspektīvu u.c., tādejādi novēršot personu otrreizējo pārvietošanos (*secondary movement*).

Jāatzīmē, ka minētais otrreizējās pārvietošanās process lielā mērā ir saistīts ar sociālo darbinieku un sociālo mentoru minimālajām iespējām pašlaik sniegt palīdzību mājokļa atrašanā, jo ar esošo pabalsta apmēru starptautiskās aizsardzības saņēmējam ir samērā apgrūtinoši vai pat neiespējami atrast mājokli, jo vairumā gadījumu potenciālajam īrniekam ir jānodrošina pirmo īres maksu/garantijas iemaksu divkāršā apmērā. Vienlaikus, lai nodrošinātu Patvēruma likumā noteikto nosacījumu izpildi un PMIC laicīgu atbrīvošanu nākošajiem pārvietojamiem PM, personām ir jāpamet patvēruma meklētāju izmitināšanas centrs pēc bēgļa vai alternatīvā statusa piešķiršanas.

Attiecībā uz minēto, nav izstrādāts risinājums gadījumiem, kad persona, kurai ir piešķirts bēgļa vai alternatīvais statuss Latvijā, tiek uzņemta atpakaļ/atgriežas Latvijā. Proti, netiek nodrošināts iepriekš minētais dalībvalsts, t.sk. Latvijas, pienākumus otrreizējās pārvietošanās novēršanai. Pašreiz ir jau bijuši divi šādi gadījumi un pagaidām piedāvātie risinājumi nerisina problēmu.

SIF sadarbība ar biedrību „Sabiedriskās politikas centrs PROVIDUS” ir organizējis vairākas fokusgrupas ar mērķa grupas pārstāvjiem, gan, lai noskaidrotu sniegtā sociālā darbinieka un sociālā mentora pakalpojuma kvalitāti, gan, lai izprastu iemeslus, kamdēļ personas plāno doties projām no Latvijas. Kā galvenie iemesli tiek minēta nespēja sākotnēji apmaksāt dzīvokli, jo piešķirtais pabalsts un atbalsts nepalīdz nosegt drošības naudas iemaksas, kā arī īres maksu. Nereti Latvijas iedzīvotāji nevēlas izīrēt dzīvokļus aizspriedumu dēļ, kā arī nevēlas reģistrēt dzīvokļu izīrēšanu kā saimniecisko darbību. Līdz ar to personas nevar deklarēt savu dzīvesvietu un iekārtoties darbā, izglītības iestādēs u.t.t. Ņemot vērā to, ka lielākoties pārvietotās personas bija ģimenes ar bērniem, tas daudziem ir bijis izmisuma solis – doties tur, kur, iespējams, varēs nodrošināt savu ģimeni.

Saskaņā ar vienu no Latvijas definētajiem PM uzņemšanas kritērijiem, Latvija dod priekšroku ģimenēm ar bērniem. Kopumā Latvija, uzņemot PM, ir nodrošinājusi minētā kritērija ievērošanu.

Tomēr, ņemot vērā tendenci personām pēc aizsardzības statusa saņemšanas pamest Latviju, pašreiz ir pamatotas bažas, ka ģimeņu atgriešanas gadījumi varētu pieaugt. Ievērojot humānus apsvērumus un Bērnu tiesību aizsardzības likuma 10.panta pirmo daļu, kas paredz, ka bērnam ir tiesības uz tādiem dzīves apstākļiem un labvēlīgu sociālo vidi, kas nodrošina pilnvērtīgu fizisko un intelektuālo attīstību, un katram bērnam ir jāsaņem atbilstošs uzturs, apģērbs un pajumte, secināms, ka pēc iespējas ātrāk būtu jārod risinājums šai problēmai.

Izvērtējot iespējamo Latvijas atbalstu šādai ģimenei, secināms, ka šobrīd Latvijā nepastāv sistēma, kurā šīm ģimenēm varētu nodrošināt atbilstošu atbalstu. Piemēram, Latvijā nav pieejamas naktspatversmes ģimenēm ar bērniem, bet ir atsevišķas patversmes sievietēm un vīriešiem. Tādejādi, lai ģimene varētu izmantot šos pakalpojumus, tai būtu jādzīvo šķirti. Jāatzīmē, ka arī PMIC nav paredzēts personu, kurām ir piešķirts statuss izmitināšanai, bet gan tikai personu izmitināšanai patvēruma iesnieguma izskatīšanas laikā.

Secināms, ka šai problēmai pašlaik nav rasts risinājums. Tā tika aktualizēta ar LM 2016.gada 14.novembra rīkojumu Nr.90 izveidotajā “Patvēruma meklētāju, bēgļu un personu ar alternatīvo statusu sociālekonomiskās iekļaušanas darba grupā”. Saskaņā ar minētā rīkojuma 2.3.punktu LM darba grupas viens no uzdevumiem ir atbilstoši identificētajiem problēmjautājumiem, izstrādāt un sniegt priekšlikumus sociālekonomiskās iekļaušanas īstenošanā iesaistīto institūciju politikas plānošanai un pilnveidošanai, kā arī praktiskās rīcības pilnveidošanai un institūciju sadarbības uzlabošanai. Tādejādi pašreizējā situācijā likumsakarīga turpmākā darbība būtu šī jautājuma aktualizēšana minētajā darba grupā un attiecīgu konstruktīvu risinājumu iesniegšana izskatīšanai MK.

1. NVO “Patvērums “Drošā māja”” norāda, ka pašlaik nav rasts risinājums mājokļa atrašanas jautājumā. Lai gan EM atbilstoši Rīcības plānam ir izstrādājusi informatīvo ziņojumu[[29]](#footnote-30), pašlaik tas neparedz kādu konkrētu mājokļa risinājuma modeli šai personu kategorijai, kas būtu vērsts uz reālu esošās Latvijas situācijas risinājumu. EM informatīvajā ziņojumā informēja, ka bez finansējuma piešķiršanas minētajam mērķim, nevienu līdz šim piedāvāto priekšlikumu praktiski nav iespējams nodrošināt.

Vienlaikus NVO vērš uzmanību uz to, ka, lai nodrošinātu veiksmīgāku bēgļu integrāciju, ir nepieciešams komplekss risinājums, tam jāparedz, gan atbalsts mājokļa nodrošināšanā, gan darba atrašanā, gan izglītības nodrošināšanā bērniem un jauniešiem u.c. Šie jautājumi būtu jārisina vistiešākajā sadarbībā ar pašvaldībām, kurās plānots izmitināt personas.

Rīcības plāna EM paredzētā 3.18.pasākuma - atbalstīt bēgli mājokļa īrei 3.uzdevums ir izpildīts, savukārt 1. un 2.uzdevums ir atcelti saskaņā ar MK 2017.gada  8.augusta sēdes protokollēmuma (prot. Nr. 38 72.§) 3.punktu[[30]](#footnote-31).

Izpildot Rīcības plāna 3.18.pasākuma 3.uzdevumu EM sadarbībā ar LPS, LM un VARAM, pieaicinot arī NVO un IeM, vairākkārt mēģinājusi rast kompromisu attiecībā uz mehānismu, kādā veidā būtu iespējams risināt mājokļa pieejamības jautājumu bēgļiem un personām, kurām piešķirts alternatīvais statuss, un nonākusi pie secinājuma, ka nav precīzi zināms integrācijas procesa ilgums (ir tikai atsevišķi gadījumi, kad personas integrācijas process noris veiksmīgi), kura laikā personām būtu nepieciešams papildus atbalsts mājokļa nodrošināšanai, ar to saprotot, ka nav zināms laika periods, kādā personām pēc statusa saņemšanas reāli iespējams integrēties sabiedrībā - apgūt latviešu valodu pietiekamā līmenī, lai uzsāktu darba tiesiskās attiecības, tādējādi spējot patstāvīgi nodrošinot savas un ģimenes pamatvajadzības.

Līdz šim valdība nav izšķīrusies par nepieciešamā finansējuma piešķiršanu mājokļa pieejamības jautājuma risināšanai personām, kurām piešķirts bēgļa vai alternatīvais statuss.

 Saskaņā ar MK 2017.gada 8.augusta sēdes protokollēmumu (prot. Nr. 38 72.§) un Ministru prezidenta uzdevumu SIF sadarbībā ar iesaistītajām organizācijām, tai skaitā pašvaldībām un LPS, pašlaik plāno īstenot pilotprojektu par personu ar bēgļa/alternatīvo statusu veiksmīgāku sociālekonomisko iekļaušanu Latvijā. Ar pilotprojektu paredzēts vairākas ģimenes izmitināt noteiktās pašvaldībās un novērtēt iespējamos mājokļa risinājumus.

 Attiecībā uz minēto, Rīcības plāns neparedz speciālu palīdzības veidu palīdzības sniegšanai bēgļiem un personām, kurām piešķirts alternatīvais statuss, dzīvokļu jautājumu risināšanā. Rīcības plāns definē kompensācijas mehānismus pašvaldībām sociālās palīdzības sniegšanā[[31]](#footnote-32). LPS ir norādījusi uz nepieciešamību veidot pastāvīgu valsts budžeta finansējuma programmu, no kuras sistemātiski tiktu kompensēti pašvaldībā radušies izdevumi par īres dzīvokļiem, līdzīgi kā to praksē ir ieviesusi Somija, Nīderlande un Zviedrija.

 LPS informē, ka pilotprojekta ietvaros ir gatava sagatavot priekšlikumus iespējamiem grozījumiem normatīvajos aktos un sagatavot rekomendācijas pašvaldību saistošajos noteikumos.

 SIF uzskata, ka primāri būtu jānodrošina iespēja personai gan atrast, gan apmaksāt mājokli vismaz 1 gadu, bet tam ir jābūt sasaistītam ar iespēju strādāt, saņemt sociālos pakalpojumus un mācīties latviešu valodu.

 Jāatzīmē, ka minētā problēma rada negatīvas sekas arī attiecībā uz nelietderīgu resursu izlietošanu, jo, nespējot atrast dzīvesvietu, persona, kura saņēmusi aizsardzības statusu, turpina uzturēties PMIC telpās un neatbrīvo tās, līdz ar ko PMIC telpas tiek izmantotas pretēji likumā paredzētajam mērķim[[32]](#footnote-33). Tādējādi tiek kavēta arī nākošo pārvietojamo PM uzņemšana.

 Secināms, ka šai problēmai pašlaik nav rasts risinājums, kuru varētu izmantot šobrīd, jo pārskatu par pilotprojekta īstenošanas rezultātiem un problēmām, kas rada ietekmi uz personu spēju efektīvi integrēties sabiedrībā, kā arī priekšlikumus, kas saistīti ar nepieciešamo finansējumu personu efektīvai integrācijai sabiedrībā SIF uzdots sagatavot līdz 2018.gada 31.janvārim. Jāatzīmē, ka šī problēma arī tika aktualizēta ar LM 2016.gada 14.novembra rīkojumu Nr.90 izveidotajā “Patvēruma meklētāju, bēgļu un personu ar alternatīvo statusu sociālekonomiskās iekļaušanas darba grupā”. Tādejādi līdzīgi, kā 1.problēmas aprakstā arī šīs problēmas risinājumam likumsakarīga turpmākā darbība būtu tās aktualizēšana LM darba grupā un konstruktīvu risinājumu iesniegšana izskatīšanai MK.

3. Jāatzīmē, ka ne MK 2015.gada 3.novembra sēdes protokols Nr.57 58.§, ar kuru Rīcības plāns tika atbalstīts, nedz arī MK 2015.gada 2.decembra rīkojums Nr.759, ar kuru Rīcības plāns tika apstiprināts, neparedz vienas koordinējošas iestādes izveidi Rīcības plāna īstenošanai. Pašreiz saskaņā ar Rīcības plānu tiek īstenots decentralizēts pasākumu modelis, jo katra iestāde atsevišķi īsteno tās kompetencē esošos pasākumus un koordinē un kontrolē to izpildi, kā arī atbild par tai piešķirto finanšu līdzekļu izlietojumu.

 Tāpat arī MK 2015. gada 29. septembra sēdē (prot. Nr. 51 60.§), izskatot “Indikatīvo Rīcības plānu personu, kurām nepieciešama starptautiskā aizsardzība, pārvietošanai un uzņemšanai”[[33]](#footnote-34) tika nolemts neatbalstīt priekšlikumu veidot jaunu iestādi, kura koordinēs bēgļu un personu ar alternatīvo statusu integrāciju, vienlaikus atbalstot labklājības ministra priekšlikumu nosakot, ka koordinējošā institūcija bēgļu un personu ar alternatīvo statusu integrācijas politikas īstenošanā ir NVA.

Rīcības plāns ietver trīs rīcības virzienus – personu atlasi un pārvietošanu, PM uzņemšanu un izmitināšanu, kā arī sociālekonomiskās iekļaušanas pasākumus. IeM kompetencē ir šo pirmo divu rīcības virzienu jautājumi – personu atlase, pārvietošana, kā arī PM uzņemšana un izmitināšana. Savukārt sociālekonomiskās iekļaušanas pasākumi attiecīgi ir KM, IZM, LM, EM un VARAM kompetencē.

 2015.gadā Valsts kontrole publiskoja revīzijas “Patvēruma politikas un imigrācijas kontroles īstenošana” rezultātus, kur secināts, ka IeM ir veikusi pasākumus ES normatīvā regulējuma prasību patvēruma jomā pārņemšanai Latvijas tiesību aktos un ir nodrošināts pietiekams tiesiskais regulējums to atbilstošai īstenošanai. Vienlaikus revīzijā Valsts kontrole norāda arī uz nepieciešamajiem uzlabojumiem patvēruma politikas sekmīgai īstenošanai.

 Savukārt, 2016.gadā Valsts kontrole finanšu revīzijas ietvaros “Rīcības plāna personu, kurām nepieciešama starptautiskā aizsardzība, pārvietošanai un uzņemšanai Latvijā piešķirto līdzekļu izlietojums” ir pētījusi, vai Rīcības plāna īstenošanai 2016.gadā piešķirtais finansējums ir sasniedzis mērķi, un kas Latvijā ieviestajā praksē PM uzņemšanai ir mainījies, šos līdzekļus izlietojot[[34]](#footnote-35).

 Ņemot vērā 2016.gada finanšu revīziju, Valsts kontrole:

* iesaka noteikt atbildīgo par Rīcības plāna izpildi kopumā, rezultātu apkopošanu un analīzi, kā arī norāda, ka MK nav vērtēti Rīcības plāna izpildes rezultāti;
* secina, ka no kopumā Rīcības plāna pasākumu īstenošanai 2016.gadā piešķirtā finansējuma 24 % ir pārdalīti citām vajadzībām vai gada beigās palikuši neizlietoti;
* vērš uzmanību uz nepieciešamību rūpīgi izvērtēt Rīcības plāna ietvaros veikto pasākumu rezultātus un nākamajos gados katram resoram šim mērķim piešķiramo finansējumu;
* ierosina, ka efektīvākas līdzekļu pārvaldības un kontroles nolūkā būtu apsverama arī doma par līdzekļu nodalīšanu atsevišķā budžeta programmā.

Tā ka Rīcības plāna pirmā un otra rīcības virziena (personu atlase un pārvietošanu, PM uzņemšanu un izmitināšanu) līdz šim ir īstenota pietiekami koordinēti un efektīvi, šobrīd jautājums ir par Rīcības plāna trešā rīcības virziena (sociālekonomiskās iekļaušana) iekļauto pasākumu koordinācijas trūkumu.

Arī NVO “Patvērums “Drošā māja”” kā vienu no galvenajiem trūkumiem Rīcības plāna īstenošanā norāda faktu, ka vēl joprojām nav panākta vienošanās par atbildīgās iestādes šo jautājumu risināšanā nozīmēšanu, kuras uzdevums būtu regulāri sekot līdzi Rīcības plāna izpildei, meklēt risinājumus un stratēģijas sarežģītās vai neplānotās situācijās, kā arī nodrošināt regulāru sadarbību starp Rīcības plānā iesaistītajām valsts un pašvaldību iestādēm un nevalstiskajām organizācijām.

Savukārt SIF uzver, ka kopumā Rīcības plāna ieviešanā iesaistītās institūcijas darbojas efektīvi, ir pārdomāts atbalsts bēgļiem dažādās jomās, bet trūkst koordinācijas valsts institūciju starpā un arī pašvaldību un nevalstiskā sektora darbībā. Tādēļ SIF ierosina turpmāk noteikt vienu koordinējošo valsts iestādi, kuras uzdevums ir nodrošināt to personu, kas vēlas palikt uz dzīvi Latvijā, sociālekonomisko integrāciju. Lielākoties tas būtu organizatoriski – informatīvs darbs, kas paredz savietot kopā vairāku valsts institūciju, pašvaldību, nevalstisko organizāciju darbību vienkopus. Tas nodrošinātu regulāru situācijas monitoringu, iespējami ātru problēmu risināšanu un konkrētus priekšlikumus iespējamiem risinājumiem, t.sk. izmaiņām tiesību aktos sociāla atbalsta jomā.

Ņemot vērā gan SIF līdzšinējo pieredzi un statusu, kas ļauj ātri un efektīvi risināt gan organizatoriskos, gan finanšu jautājumus, SIF ir norādījis, ka varētu uzņemties šādas koordinējošās iestādes pienākumus, ja attiecīgi tam tiktu paredzēts finansējums administrēšanas izdevumu segšanai. Tādējādi SIF būtu atbildīgs tikai par minēto pasākumu koordinēšanu, administratīva līmenī, nevis politiskā līmenī. Vienlaikus atbildīga iestāde par Rīcības plāna pirmā un otra rīcības virziena pasākuma izpildi paliktu IeM. Šāds modelis varētu nodrošināt skaidru un caurredzamu informācijas apmaiņu un efektīvu finanšu izlietojumu. Minēto apliecina arī tas, ka 2017.gada 13.septembra Saeimas Pilsonības, migrācijas un sabiedrības saliedētības komisijas sēdē[[35]](#footnote-36),[[36]](#footnote-37) tika apspriests modelis integrācijas politikas plānošanas un koordinēšanas uzlabošanai, izveidojot vienu padomi, kas noteiktu kopējo politikas plānu. Komisijā tika secināts, ka koordinēšana un izpilde jāuztic spēcīgām un ar budžeta finansējumu nodrošinātām institūcijām. Šīs funkcijas paredzēts uzticēt KM un SIF.

Secināms, ka šai problēmai pašlaik nav rasts risinājums, jo jau sākotnēji lemjot par Rīcības plānu, tika atbalstīts decentralizēts pasākumu koordinēšanas modelis. Līdz ar to būtu izvērtējams jautājums par modeļa maiņu un iespējams SIF kā koordinējošās iestādes noteikšanu par Rīcības plāna 3.rīcības virziena “Sociālekonomiskā iekļaušana” pasākumiem. Šis jautājums sākotnēji būtu izskatāms Sabiedrības integrācijas fonda padomē, pēc kā SIF būtu iespējams veikt izvērtējumu un sniegt priekšlikumus par nepieciešamajiem pasākumiem, finanšu resursiem un iespējamiem finansējuma avotiem.

1. SIF ierosina novērst nevienlīdzīgo situāciju attiecībā uz valsts pabalstiem starp personām ar bēgļa un personām ar alternatīvo statusu.

Jāatzīmē, ka 2015.gadā ir veikti grozījumi Sociālo pakalpojumu un sociālās palīdzības likuma 3.pantā[[37]](#footnote-38), kas paplašina trešo valstu pilsoņu tiesības, kā arī plašāk atrunā personu ar alternatīvo statusu tiesības uz sociālajiem pakalpojumiem. Atbilstoši šiem grozījumiem tiesības saņemt pabalstu garantētā minimālā ienākumu līmeņa nodrošināšanai, patversmes un naktspatversmes pakalpojumus, kā arī sociālā dienesta informāciju un konsultācijas ir personām, kuras uzturas Latvijas Republikā, un kurām piešķirts alternatīvais statuss, kā arī šo personu ģimenes locekļiem, kuri uzturas Latvijas Republikā.

Pašvaldības sociālais dienests ir tiesīgs piešķirt dzīvokļa pabalstu personai, kurai piešķirts alternatīvais statuss, tādā kārtībā un apmērā, kāds noteikts attiecīgās pašvaldības iedzīvotājiem. Ja patversmes un naktspatversmes pakalpojumi personai, kurai piešķirts alternatīvais statuss, nav piemērojami šīs personas funkcionālo ierobežojumu vai sociālo prasmju trūkuma dēļ, pašvaldības sociālais dienests ir tiesīgs izmantot citus, konstatētajai problēmai atbilstošus sociālo pakalpojumu veidus.

Bērniem, kuri ieguvuši alternatīvo statusu, ir tiesības saņemt sociālās aprūpes pakalpojumus un Sociālo pakalpojumu un sociālās palīdzības likuma 13.panta pirmajā daļā noteiktos sociālās rehabilitācijas pakalpojumus.

Secināms, ka personai, kurai piešķirts bēgļa statuss, ir plašākas sociālās garantijas, jo tai saskaņā ar Imigrācijas likuma 24.panta pirmās daļas 9.punktu tiek piešķirta pastāvīgās uzturēšanās atļauja, savukārt personai ar alternatīvo statusu – termiņuzturēšanas atļauja.

Tādejādi sociālā atbalsta sistēma personai, kurai piešķirts alternatīvais statuss, pašlaik ir pakārtota uzturēšanās atļaujas veidam, līdz ar to alternatīvo statusu saņēmusī persona tiek nostādīta nevienlīdzīgā stāvoklī, salīdzinot ar personu, kurai piešķirts bēgļa statuss.

Tā kā pārsvarā pārvietotajām personām tiek piešķirts alternatīvais statuss, personas saskaras ar grūtībām saņemt sociālās palīdzības pakalpojumus, kā rezultātā, iespējams, izvēlas izceļot no Latvijas.

Šai problēmai pašlaik nav rasts risinājums. Tādejādi līdzīgi kā 1. un 2.problēmas aprakstā, arī šīs problēmas risinājumam likumsakarīga turpmākā darbība būtu jautājuma aktualizēšana LM darba grupā un konstruktīvu risinājumu iesniegšana izskatīšanai MK.

1. KM norāda, ka personām, kuras saņēmušas starptautisko aizsardzības statusu, netiek jautāta atgriezeniskā saite par sociālekonomiskās iekļaušanas procesu, lai uzlabotu sniegto pakalpojumu kvalitāti.

Secināms, ka attiecīgām pakalpojumu sniegšanas uzraudzības iestādēm būtu jāizstrādā atbilstoši kritēriji pakalpojumu kvalitātes novērtēšanai, kas pašlaik jau tiek veikt, izstrādājot nākamo konkursa nolikumu.

1. SIF ierosina izveidot vienas pieturas aģentūru, kas var piedāvāt pakalpojumus un sniegt dažāda veida atbalstu vienkopus (zem viena jumta) imigrantiem un jebkuram interesentam, kam interesē un ir saistoši imigrācijas un integrācijas jautājumi. Vienas pieturas aģentūras ietvaros imigrants, t.sk. PM, bēglis vai persona ar alternatīvo statusu varētu saņemt informāciju par uzturēšanās atļaujām un ar to saistīto dokumentāciju, darba iespējām; saņemt juridiskās konsultācijas, kā arī konsultācijas jautājumos, kas skar veselības aprūpi, izglītību; saņemt sociālo atbalstu ikdienas dzīves situāciju risināšanā un sociālo pakalpojumu saņemšanai (sociālais darbinieks un sociālais mentors). Tiktu nodrošināti valsts valodas apguves kursi, integrācijas un uzņēmējdarbības vai tml. kursi, iespēja iesaistīties dažādās nevalstiskās organizācijās. Tā būtu droša vieta, kur persona tiks uzklausīta, viņu nenosodot un nepārmetot, bet gan palīdzot pēc iespējas veiksmīgāk integrēties. Svarīgi būtu arī nodrošināt 24 stundu *Hot-line* telefonlīniju, kur ar tulku iesaisti varētu palīdzēt risināt problēmsituācijas. SIF uzskata, ka to varētu paredzēt Imigrantu integrācijas centra ietvaros, finansējot no Patvēruma, migrācijas un integrācijas fonda (2014.-2020.plānošanas perioda).

Jāatzīmē, ka daļa no šiem pakalpojumiem jau pašlaik tiek nodrošināti projekta “Informācijas centrs imigrantiem”[[38]](#footnote-39) ietvaros.

Secināms, ka pakalpojuma sniegšanas uzraudzības iestādei, kas šajā gadījumā ir KM, būtu jāizvērtē minētais priekšlikums, kā arī jau esošā pakalpojuma kvalitāti.

7. VM ir noradījusi uz šādiem identificētajiem galvenajiem problēmjautājumiem veselības jomā Rīcības plāna īstenošanas gaitā:

* 1. Norēķinus ar ārstniecības iestādēm par PM sniegtajiem veselības aprūpes pakalpojumiem veic VM padotības iestāde Nacionālais veselības dienests. Lai Nacionālais veselības dienests varētu pārliecināties, vai pakalpojumi sniegti PM un vai ārstniecības iestādēs Veselības aprūpes pakalpojumu apmaksas norēķinu sistēmā ir ievadījušas pilnīgu informāciju, kā arī atbilstoši tam sagatavot ziņojumu finanšu līdzekļu saņemšanai no līdzekļiem neparedzētiem gadījumiem, ir nepieciešama informācija par personām, kurām ir piešķirts PM statuss Latvijā. Tā kā Nacionālā veselības dienesta rīcībā nav šādas informācijas, tad sarakstu ar personām, kurām statuss - PM bija aktuāls attiecīgajā atskaites periodā (norādot šo personu vārdus, uzvārdus un dzimšanas datumu, kā arī statusa piešķiršanas un beigu datumu), nepieciešams saņemt no PMLP.
	2. Ārstniecības iestādes nelabprāt sniedz zobārstniecības pakalpojumus PM. Atbilstoši MK 2013.gada  17.decembra noteikumiem Nr.1529 “Veselības aprūpes organizēšanas un finansēšanas kārtība”, zobārstniecības pakalpojumus no valsts budžeta apmaksā tikai bērniem. Zobārstniecības manipulāciju tarifu aprēķinā ir iekļauti tādu materiālu izmaksas, kurus izmanto bērnu zobārstniecībā, bet nelieto pieaugušo zobu labošanā. Turklāt šobrīd esošie pakalpojumu tarifi pilnībā nenosedz izmaksas, kas rodas bērnu zobu labošanā. Materiālu izmaksas, kas ir nepieciešamas pieaugušo zobu labošanai, ir vēl augstākas.
	3. Lai arī tulku pieejamība ir uzlabojusies,  un NVO “Patvērums “Drošā māja”” nodrošina tulkošanas pakalpojumus trešo valstu pilsoņiem saziņai ar ārstniecības (un arī citām) iestādēm, joprojām pastāv risks, ka tulks  ļoti steidzamā gadījumā tomēr nav pieejams.

Secināms, ka minētie problēmjautājumi ir risināmi, organizējot sanāksmes ar iesaistīto institūciju pārstāvjiem un vienojoties par efektīvākajiem risinājuma variantiem.

# **III. Pārskats par Rīcības plāna pasākumu finansēšanas kārtību un priekšlikumi par turpmāko pasākumu finansēšanas modeli**

**3.1. Pašreizējā finansēšanas kārtība**

Saskaņā ar MK 2016.gada 20.septembra sēdē nolemto (prot. Nr.46 40.§ “Informatīvais ziņojums “Par bēgļu un personu ar alternatīvo statusu uzņemšanas un sociālekonomiskās iekļaušanas pasākumu ietekmi uz pašvaldību budžetiem””) ir noteikts, ka:

* pašvaldībām ne retāk kā reizi gadā no valsts budžeta programmas “Līdzekļi neparedzētiem gadījumiem” kompensējami faktiskie izdevumi, kas radušies, sniedzot finansiālo un materiālo palīdzību bēgļu un personu ar alternatīvo statusu uzņemšanas un sociālekonomiskās iekļaušanas pasākumiem (turpmāk – faktiskie izdevumi) par laika periodu no 2016. gada 1.janvāra;
* pašvaldībām no valsts budžeta programmas “Līdzekļi neparedzētiem gadījumiem” kompensējami faktiskie izdevumi, kas pašvaldībām radušies, sniedzot sociālos pakalpojumus, sociālo palīdzību un atbalstu, kas noteikti Sociālo pakalpojumu un sociālās palīdzības likumā, Bērnu tiesību aizsardzības likumā un citos normatīvajos aktos un attiecīgās pašvaldības saistošajos noteikumos;
* VARAM jāizvērtē pašvaldību iesniegtie pieprasījumi par pašvaldībām kompensējamiem faktiskajiem izdevumiem, jāsagatavo un noteiktā kārtībā jāiesniedz izskatīšanai MK rīkojuma projekts par līdzekļu piešķiršanu no valsts budžeta programmas “Līdzekļi neparedzētiem gadījumiem”.

Atbilstoši Rīcības plānam VM izdevumu finansējuma avots ir valsts budžeta programma 02.00.00 “Līdzekļi neparedzētajiem gadījumiem”.

Savukārt, no valsts budžeta finansētajām institūcijām Rīcības plānā paredzēto pasākumu (turpmāk – pasākumu) īstenošanai valsts budžeta finansējums tiek plānots decentralizēti attiecīgo resoru attiecīgajās budžeta programmās vai apakšprogrammās un ES politiku instrumentu finansējums tiek plānots atbilstoši vienotajiem nosacījumiem attiecībā uz ārvalstu finanšu palīdzības plānošanu valsts budžetā (valsts budžeta II sadaļā “ES politiku instrumentu un pārējās ārvalstu finanšu palīdzības līdzfinansēto projektu un pasākumu īstenošana”).

**3.2. Turpmākā pasākumu finansēšana**

IeM ir saņēmusi iesaistīto institūciju viedokļus par pasākumu turpmāko finansēšanu un sadarbībā ar iesaistītajām institūcijām ir izvērtējusi pasākumu finansēšanas modeļus.

**3.2.1. Institūciju viedokļi**

EM ieskatā Rīcības plānā ietverto pasākumu izpildei finansējums jāplāno centralizēti atsevišķā budžeta programmā (ar vienādu kodu) resorā “Iekšlietu ministrija”, jo tādējādi ir iespējams nodrošināt, ka viena valsts iestāde, kas koordinē Rīcības plāna pasākumu izpildi un aktualizē informāciju par pārvietojamo un sociālekonomiski iekļaujamo personu loku, sniedz informāciju par pieejamā finansējuma apmēru. Turklāt, īstenojot šādu finansēšanas modeli, finansējuma turētājam, izvērtējot Latvijas teritorijā patvērumu lūgušo patvērumu meklētāju skaitu un plānotos pasākumu izpildes termiņus, ir iespējams laicīgi sniegt priekšlikumus par iespējām pārdalīt budžeta programmā esošo finansējumu Rīcības plāna pasākumu īstenošanai, gadījumos, kad atsevišķa pasākuma izpildei plānotais finansējums ir nepietiekošs, vai Rīcības plāns tiek grozīts, svītrojot vai papildinot to ar jaunu pasākumu. Tādējādi būtu vieglāk nodrošināt, ka Rīcības plāna izpilde būtu koordinēta un uz rezultātu sasniegšanu orientēta. Vienlaikus šāds modelis mazina arī valsts administratīvo slogu. Kā vājo pusi šādam finansēšanas modelim var norādīt papildus administratīvo slogu finansējuma administrējošajam resoram, turklāt varētu rasties negatīva ietekme uz institūciju rīcības brīvību attiecībā uz to Rīcības plānā uzdoto pasākumu izpildei paredzētā finansējuma izlietošanas plānošanu.

KM ir sniegusi šādu viedokli – līdzšinējā Rīcības plānā paredzētās KM atbildībā un līdzatbildībā esošās aktivitātes tika finansētas galvenokārt no PMIF līdzekļiem. Tā kā pašlaik vēl nav zināmas Rīcības plāna nākamā perioda aktivitātes un prioritātes, KM nevar sniegt pamatotu priekšlikumu pašreizējā finansēšanas modeļa nomaiņai. Lai veicinātu starptautiskās aizsardzības personu līdzdalību sabiedrībā un lojalitāti Latvijai, kā arī latviešu valodas praktiskā pielietojuma aktivitātes, ir nepieciešami papildus līdzekļi.

VARAM informē, ka ir izvērtējusi Rīcības plānā paredzēto pasākumu izpildi – ministrija ir veikusi novērtējumu par ietekmi uz pašvaldību budžetiem un sagatavojusi priekšlikumus pašvaldību izdevumu kompensācijai no valsts budžeta. Un proti, 2016.gada 20.septembrī MK sēdē (prot. Nr.46 40.§) tika izskatīts informatīvais ziņojums un MK protokollēmums “Par bēgļu un personu ar alternatīvo statusu uzņemšanas un sociālekonomiskās iekļaušanas pasākumu ietekmi uz pašvaldību budžetiem”. Atbilstoši MK protokollēmumā noteiktajam pašvaldībām tiek kompensēti izdevumi.

VARAM izvērtē pašvaldību iesniegtos pieprasījumus par pašvaldībām kompensējamajiem faktiskajiem izdevumiem, sniedzot finansiālo un materiālo palīdzību, kas radušies saistībā ar bēgļu un personu ar alternatīvo statusu uzņemšanas un sociālekonomiskās iekļaušanas pasākumiem, sagatavo un noteiktā kārtībā iesniedz MK rīkojuma projektu par līdzekļu piešķiršanu no valsts budžeta programmas “Līdzekļi neparedzētiem gadījumiem”. Līdz 2017.gada septembrim, no valsts budžeta programmas „Līdzekļi neparedzētiem gadījumiem” piešķirti finanšu līdzekļi 10 170 *EUR*apmērā pašvaldībām, lai kompensētu faktiskos izdevumus, kas radušies, sniedzot finansiālo un materiālo palīdzību bēgļu un personu ar alternatīvo statusu uzņemšanas un sociālekonomiskās iekļaušanas pasākumiem 2016.gadā, tai skaitā - Jūrmalas pilsētas pašvaldībai – 244 *EUR* un Rīgas pilsētas pašvaldībai – 9 926 *EUR.*

IZM par piemērotu uzskata pašreizējo finansēšanas modeli, kad finansējums tiek plānots decentralizēti attiecīgo resoru attiecīgajās budžeta programmās un apakšprogrammās.

VMnorāda, ka izdevumi, kas radušies sniedzot neatliekamo medicīnisko palīdzību, kā arī primāro, sekundāro un ambulatoro veselības aprūpi PM VM tiek kompensēti atbilstoši faktiskajiem izdevumiem no valsts budžeta programmas 02.00.00 “Līdzekļi neparedzētiem gadījumiem” par attiecīgo laika periodu. VM arī turpmākajiem gadiem atbalsta faktisko izdevumu kompensēšanu no valsts budžeta programmas 02.00.00 “Līdzekļi neparedzētiem gadījumiem” saistībā ar PM ārstēšanu Latvijas ārstniecības iestādēs un izdevumiem, kas radušies saistībā ar Neatliekamās medicīniskās palīdzības dienesta izsaukumiem pie PM, jo PM skaitu un attiecīgi radušos izdevumus Latvijā turpmākajos gados, kuriem būs nepieciešama medicīniskā palīdzība, VM nevar prognozēt.

ĀM, LM un TMnav sniegušas viedokli par pasākumu finansēšanas modeļiem.

**3.2.2. Iespējamie pasākumu finansēšanas modeļi** (valsts budžeta finansējumam)

Neietverot:

* pašvaldībām nepieciešamo finansējumu un
* ES politiku instrumentu finansējumu.

**1.modelis** – finansējums tiek plānots centralizēti atsevišķā budžeta programmā (ar vienādu budžeta programmas kodu). Šim modelim ir šādi varianti:

* **1.modeļa A variants** – finansējums tiek plānots resorā “Iekšlietu ministrija”;
* **1.modeļa B variants** – finansējums tiek plānots resorā “Finanšu ministrija”;
* **1.modeļa C variants** – finansējums tiek plānots attiecīgās ministrijas resorā attiecībā uz tās padotībā esošo iestāžu veicamajiem pasākumiem.

**2.modelis** – finansējums tiek plānots decentralizēti attiecīgo resoru attiecīgajās budžeta programmās vai apakšprogrammās (pašreizējais finansēšanas modelis).

**1.modeļa A varianta SVID analīze**

**1.modeļa A variants** – finansējums tiek plānots centralizēti atsevišķā budžeta programmā resorā “Iekšlietu ministrija”.

|  |  |
| --- | --- |
| **Stiprās puses** | **Vājās puses** |
| Viens resors, kas ir atbildīgs par finanšu līdzekļu plānošanu (starpnozaru prioritārais pasākums). Finansējuma apguve ir viegli analizējama un koordinējama (visi izdevumi viena resora vienā budžeta programmā). | Nepieciešams izstrādāt mehānismu (iespējams, MK noteikumi vai instrukcija), kas regulētu jautājumus, kas saistīti ar finansējuma  pieprasījumu, šā pieprasījuma izskatīšanas kārtību, līdzekļu piešķiršanas kritērijus, piešķirto līdzekļu izlietojuma, uzskaites, kontroles un pārskatu sniegšanas kārtību. Kārtējā gada valsts budžeta likumā jāparedz pants, kas nosaka, ka apropriācijas pārdale starp IeM attiecīgo budžeta programmu un citiem budžeta resoriem tiek veikta kā transferta pārskaitījums. IeM attiecīgajā budžeta programmā jāpiešķir papildu finanšu līdzekļi (līdzīgi kā finansējums tiek plānots budžeta programmā “Līdzekļi neparedzētiem gadījumiem”). Finansējuma plānošana citiem resoriem ir papildu administratīvais slogs IeM (nav IeM pamatfunkcija).Apropriācijas pārdale starp resoriem ir papildu administratīvais slogs IeM, FM, kā arī citiem iesaistītajiem.Atsevišķi izvērtējams jautājums, kas saistīts ar finansējuma plānošanu:* atlīdzībai (šim mērķim finansējums būtu plānojams attiecīgajā resorā) un
* pabalstam uzturēšanas izmaksu segšanai bēglim vai alternatīvo statusu ieguvušai personai (pašreiz finansējums tiek plānots LM budžeta apakšprogrammā 20.04.00 “Bēgļa un alternatīvo statusu ieguvušo personu pabalsti un citi atbalsta pasākumi”; MK 2017.gada 6.jūnija noteikumi Nr.302).
 |
| **Iespējas**  | **Draudi** |
| Ja finansējums netiek apgūts, iespējams to pārdalīt citiem pasākumiem (nepieciešams MK lēmums). | Nepietiekama finansējuma gadījumā, nepieciešams pieņemt lēmumu par pasākumu neīstenošanu vai īstenošanu mazākā apjomā, vai arī jāpiešķir līdzekļi no budžeta programmas “Līdzekļi neparedzētiem gadījumiem”. |

**1.modeļa B varianta SVID analīze**

**1.modeļa B variants** – finansējums tiek plānots centralizēti atsevišķā budžeta programmā resorā “Finanšu ministrija”.

|  |  |
| --- | --- |
| **Stiprās puses** | **Vājās puses** |
| Viens resors, kas ir atbildīgs par finanšu līdzekļu plānošanu (starpnozaru prioritārais pasākums). Finansējuma apguve ir viegli analizējama un koordinējama (visi izdevumi viena resora vienā budžeta programmā).Finanšu ministrijai ir pieredze, gadījumos, kad finansējums tiek plānots centralizēti (piemēram, budžeta programma 01.00.00 “Apropriācijas rezerve”, 02.00.00 “Līdzekļi neparedzētiem gadījumiem”,  80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”).  | Nepieciešams izstrādāt mehānismu (iespējams, MK noteikumi vai instrukcija), kas regulētu jautājumus, kas saistīti ar finansējuma  pieprasījumu, šā pieprasījuma izskatīšanas kārtību, līdzekļu piešķiršanas kritērijus, piešķirto līdzekļu izlietojuma, uzskaites, kontroles un pārskatu sniegšanas kārtību. Apropriācijas pārdale starp resoriem ir papildu administratīvais slogs iesaistītajiem. Atsevišķi izvērtējams jautājums, kas saistīts ar finansējuma plānošanu:* atlīdzībai (šim mērķim finansējums būtu plānojams attiecīgajā resorā) un
* pabalstam uzturēšanas izmaksu segšanai bēglim vai alternatīvo statusu ieguvušai personai (pašreiz finansējums tiek plānots Labklājības ministrijas budžeta apakšprogrammā 20.04.00 “Bēgļa un alternatīvo statusu ieguvušo personu pabalsti un citi atbalsta pasākumi”; MK 2017.gada 6.jūnija noteikumi Nr.302).
 |
| **Iespējas**  | **Draudi** |
| Ja finansējums netiek apgūts, iespējams to pārdalīt citiem pasākumiem (nepieciešams MK lēmums). | Nepietiekama finansējuma gadījumā, nepieciešams pieņemt lēmumu par pasākumu neīstenošanu vai īstenošanu mazākā apjomā, vai arī jāpiešķir līdzekļi no budžeta programmas “Līdzekļi neparedzētiem gadījumiem”. |

**1.modeļa C varianta SVID analīze**

**1.modeļa C variants** – finansējums tiek plānots centralizēti atsevišķā budžeta programmā attiecīgās ministrijas resorā attiecībā uz tās padotībā esošo iestāžu veicamajiem pasākumiem.

|  |  |
| --- | --- |
| **Stiprās puses** | **Vājās puses** |
| Nav nepieciešams izstrādāt atsevišķu mehānismu, kas regulētu jautājumus, kas saistīti ar finansējuma  pieprasījumu, šā pieprasījuma izskatīšanas kārtību, līdzekļu piešķiršanas kritērijus, piešķirto līdzekļu izlietojuma, uzskaites, kontroles un pārskatu sniegšanas kārtību (jautājumi tiek regulēti vispārējā kārtībā).Viena budžeta programma visiem pasākumu īstenotājiem (vieglāka finansējuma apguves kontrole un analīze). | Finansējuma plānošana, izpilde un pārdale rada papildu administratīvo slogu resoram, ja pasākuma ieviešanā iesaistītas arī resora padotībā esošās iestādes. MK ir jāpieņem lēmums par programmas (apakšprogrammas) veidošanu ar vienādu numerāciju un nosaukumu (MK 2012.gada 31.jūlija noteikumu Nr.523 8.2.apakšpunkts). |
| **Iespējas**  | **Draudi** |
| Ja finansējums netiek apgūts, iespējams to pārdalīt citiem pasākumiem (nepieciešams MK lēmums). | Nepietiekama finansējuma gadījumā, nepieciešams pieņemt lēmumu par pasākumu neīstenošanu vai īstenošanu mazākā apjomā, vai arī jāpiešķir līdzekļi no budžeta programmas “Līdzekļi neparedzētiem gadījumiem”. |

**2.modeļa SVID analīze**

**2.modelis** – finansējums tiek plānots decentralizēti attiecīgo resoru attiecīgajās budžeta programmās vai apakšprogrammās (pašreizējais finansēšanas modelis).

|  |  |
| --- | --- |
| **Stiprās puses** | **Vājās puses** |
| Nav nepieciešams izstrādāt atsevišķu mehānismu, kas regulētu jautājumus, kas saistīti ar finansējuma  pieprasījumu, šā pieprasījuma izskatīšanas kārtību, līdzekļu piešķiršanas kritērijus, piešķirto līdzekļu izlietojuma, uzskaites, kontroles un pārskatu sniegšanas kārtību (jautājumi tiek regulēti vispārējā kārtībā). | Nav viens resors, kas ir atbildīgs par finanšu līdzekļu plānošanu, (katrs resors finansējumu pieprasa atsevišķi).Finansējuma apguve ir grūtāk analizējama (izdevumi dažādos resoros dažādās budžeta programmās). |
| **Iespējas**  | **Draudi** |
| Ja finansējums netiek apgūts resora ietvaros, iespējams to pārdalīt citiem pasākumiem (nepieciešams MK lēmums). | Nepietiekama finansējuma gadījumā, nepieciešams pieņemt lēmumu par pasākumu neīstenošanu vai īstenošanu mazākā apjomā, vai arī jāpiešķir līdzekļi no budžeta programmas “Līdzekļi neparedzētiem gadījumiem”. |

# **3.3. Rīcības plāna finansiālās izpildes rādītāji**

Ņemot vērā faktisko PM pārvietošanas laika grafiku, Rīcības plāna finansiālā izpilde 2016.gadā veido 59,65% pret plānoto finansējumu (plāns 9 424 001 *EUR*, izpilde 5  621 574 *EUR*), savukārt, tā prognozētā finansiālā izpilde 2017.gadā (līdz gada beigām) prognozēta 87,63% apmērā (plāns 5 570 026 *EUR*, prognozētā izpilde 4 880 994 *EUR*). Rīcības plāna darbības laikā (2016. un 2017.gads) tā prognozētā izpilde veido 70,05% (plāns 14 994 027 *EUR*, prognozētā izpilde 10 502 568 *EUR*), tajā skaitā griezumā pa resoriem un pasākumiem (detalizētāka informācija ir atspoguļota ziņojuma 2. un 3.pielikumā):

*1.tabula*

**Rīcības plāna finansiālo izpildi raksturojošie rādītāji**

|  |  |  |  |  |
| --- | --- | --- | --- | --- |
| Pasā-kuma Nr. | Pasākuma īss apraksts | KOPĀ 2016. un 2017.gads, *(EUR)*  | 2016.gads *(EUR)* | 2017.gads *(EUR)* |
| Plāns39 | Prognozētā izpilde | Plāns[[39]](#footnote-40) | Izpilde | Plāns39 | Prognozētā izpilde |
| **Pavisam kopā, tajā skaitā** | **14 994 027** | **10 502 568** | **9 424 001** | **5 621 574** | **5 570 026** | **4 880 994** |
| IEM |
| 1.5.-1.7. | Atlases vizītes, pārvietošana, sākotnējo darbību veikšana (VRS) | **2 459 003** | **545 994** | 1 516 933 | 279 940 | 942 070 | 266 054 |
| 2.  | Izmitināšana, patvēruma procedūra,  | **7 386 618** | **7 345 902** | 5 658 005 | 4 646 606 | 1 728 613 | 2 699 296 |
| 2.3., 2.4.A. | tajā skaitā investīcijas infrastruktūrā[[40]](#footnote-41) | 4 936 163 | 5 512 545 | 4 698 214 | 4 050 635 | 237 949 | 1 461 910 |
| Veselības aprūpe (IeM un VM) |
| 2.6., 2.7. | Veselības aprūpe patvēruma procedūras laikā, kā arī pēc statusapiešķiršanas (mērķa grupai) | **368 141** | **156 865** | 220 677 | 42 096 | 147 464 | 114 769 |
| TM |
| 2.9. | Lēmuma par atteikumu piešķirt statusu pieņemšana | **101 908** | **40 166** | 45 413 | 17 256 | 56 495 | 22 910 |
| IZM |
| 3.2., 3.14.-3.17., 3.29. | Izglītības ieguves (tajā skaitā latviešu valodas mācību process) nodrošināšana, sociālekonomiskā iekļaušana profesijā | **1 363 643** | **423 193** | 749 871 | 117 810 | 613 772 | 305 383 |
| LM |
| 3.8.-3.14 | Sociālekonomiskā iekļaušana, kā arī nepavadīto nepilngadīgo bērnu uzturēšana audžuģimenē | **2 449 300** | **788 692** | 766 530 | 195 335 | 1 682 770 | 593 357 |
| KM |
| 3.9., 3.22.-3.26. | Sociālekonomiskā iekļaušana | **855 414** | **1 196 756** | 461 572 | 322 531 | 393 842 | 874 225 |
| EM |
| 3.18. | Atbalsts mājokļa īrei | **10 000** | **5 000** | 5 000 | 0 | 5 000 | 5 000 |

Ievērojamās investīcijas ir veiktas PM uzņemšanas un nelegālo imigrantu izmitināšanas infrastruktūras piemērošanā PM un nelegālo imigrantu plūsmai, veicot PMIC papildus divu korpusu izbūvi nelegālo imigrantu izmitināšanai, nekustamā īpašuma “Bundulīši” iegādi un tā pielāgošanu PM izmitināšanai, kā arī esošā PMIC korpusa un katlumājas pārbūvi, šiem mērķiem primāri izmantojot valsts budžeta finansējumu (taču atsevišķus kapitālieguldījumus veicot arī no PMIF nacionālās programmas un pārvietošanās programmas līdzekļiem). Pavisam kopā iepriekš minētajos objektos ir veiktas investīcijas vairāk nekā 5,5 milj. *EUR* apmērā.

KM īstenoja Rīcības plāna pasākumu 3.24. “Informācijas centrs patvēruma meklētājiem, bēgļiem un personām ar alternatīvo statusu”, kuram sākotnēji nebija ieplānots finansējums. Šī pasākuma īstenošanas rezultātā būtiski palielinājās izdevumu izpilde salīdzinot ar plānoto (2016.gadā – 158 903 *EUR*, 2017.gadā 415 410 *EUR*).

Lai nodrošinātu administratīvo kapacitāti patvēruma meklētāju atlasē, pārvietošanas organizēšanā, norisē, uzņemšanā, kā arī patvēruma procedūras un turpmākās sociālekonomiskās iekļaušanas laikā, no plānotajām 57 amata vietām, faktiski līdz pārskata perioda beigām ir izveidotas 29 amata vietas (sk.2. un 3.pielikumu). Rīcības plāna ietvaros ir nodrošināta atlīdzības izmaksa attiecīgajās amata vietās nodarbinātajiem.

# **3.4. Priekšlikumi turpmākajai pasākumu īstenošanas finansēšanai 2018., 2019. un 2020.gadā**

2018. gadam *pasākumu* īstenošanai kopā plānots finansējums (bez ES fondu finansējuma) **1 439 879 *EUR*** apmērā, tajā skaitā IeM plānots finansējums 1 020 964 *EUR* (70,9% no kopējā plānotā valsts budžeta finansējuma), LM 401 304 *EUR* (27,9%*)* un KM 17 611 *EUR* (1,2%) (skatīt 2.tabulu).

*2.tabula*

**2018.gada izdevumi**

| Nr. p. k. |  | Kopā *(EUR)* | ES fondu finansējums *(EUR)* | Valsts budžeta (ministrijas) finansējums *(EUR)* |
| --- | --- | --- | --- | --- |
|  | **Kopā** | **3 684 852** | **1 246 991** | **2 437 861** |
| plānots valsts budžetā | 2 686 870 | 1 246 991 | 1 439 879 |
| papildu nepieciešams  | 997 982 |  | 997 982 |
| 1 | **12.Ekonomikas ministrija** | **0** | **0** | **0** |
| plānots valsts budžetā | 0 | 0 | 0 |
| papildu nepieciešams | 0 | 0 | 0 |
| 2 | **14.Iekšlietu ministrija** | **1 113 359** |  | **1 113 359** |
| plānots valsts budžetā | 1 020 964 |  | 1 020 964 |
| papildu nepieciešams | 92 395 |  | 92 395 |
| 3 | **15.Izglītības un zinātnes ministrija** | **713 637** | **114 751** | **598 886** |
| plānots valsts budžetā | 114 751 | 114 751 |  |
| papildu nepieciešams | 598 886 |  | 598 886 |
| 4 | **18.Labklājības ministrija** | **938 544** | **537 240** | **401 304** |
| plānots valsts budžetā | 938 544 | 537 240 | 401 304 |
| papildu nepieciešams | 0 |  | 0 |
| 5 | **19.Tieslietu ministrija** | **0** | **0** | **0** |
| plānots valsts budžetā | 0 | 0 | 0 |
| papildu nepieciešams | 0 | 0 | 0 |
| 6 | **22.Kultūras ministrija** | **752 611** | **595 000** | **157 611** |
| plānots valsts budžetā | 612 611 | 595 000 | 17 611 |
| papildu nepieciešams | 140 000 |  | 140 000 |
| 7 | **29.Veselības ministrija** | **166 701** |  | **166 701** |
| plānots valsts budžetā | 0 | 0 | 0 |
| papildu nepieciešams | 166 701 |  | 166 701 |

2019.gadam *pasākumu* īstenošanai kopā plānots finansējums (bez ES fondu finansējuma) **1 285 253 *EUR*** apmērā, tajā skaitā IeM plānots finansējums 1 020 964 *EUR* (79,4% no kopējā plānotā valsts budžeta finansējuma), LM 246 678 *EUR* (19,2%*)* un KM 17 611 *EUR* (1,4%) (skatīt 3.tabulu).

Saistībā ar to, ka atsevišķu pasākumu izpilde neizbeidzas 2017.gada septembrī kā tas sākotnēji bija noteikts 2015.gada Padomes lēmumos, EK norādījusi, ka Padomes lēmumos paredzētais attiecināms uz visām personām, kas būs ieradušās Itālijā vai Grieķijā līdz 2017.gada 26.septembrim un atbilst pārcelšanas kritērijiem, un tām jātiek pārceltām saprātīgos termiņos, IeM nepieciešams papildu finansējums šādu Rīcības plānā paredzēto pasākumu izpildes turpināšanai:

* 2.5. “Personas nodrošināšana ar uztura, higiēnas un pirmās nepieciešamības precēm atkarībā no izmitināšanas vietas”.

Uzņemto saistību izpildei 2018.gadā finansējums nav piešķirts, bet papildu nepieciešamais finansējumu pēc provizoriskiem aprēķiniem personas nodrošināšanai ar uztura, higiēnas un pirmās nepieciešamības precēm sastāda 42 981 *EUR.*

* 2.10. “Lēmuma par bēgļa vai alternatīvā statusa piešķiršanu pieņemšana (pabalstu nodrošināšana)”.

Uzņemto saistību izpildei 2018.gadā finansējums nav piešķirts, bet papildu nepieciešamais finansējums pēc provizoriskiem aprēķiniem vienreizējā finansiālā atbalsta nodrošināšanai personām, kurām piešķirts  bēgļa vai alternatīvai statuss sastāda 49 414 *EUR.* Papildu nepieciešamais finansējums tiks nodrošināts, veicot apropriācijas pārdali budžeta apakšprogrammas 11.01.00 “Pilsonības un migrācijas lietu pārvalde” ietvaros.

IZM ir iesniegusi FM prioritārā pasākuma pieteikumu vidējam termiņam – *15\_14\_P* “Personu, kurām nepieciešama starptautiskā aizsardzība, pārvietošanai un uzņemšanai Latvijā paredzēto pasākumu turpināšanu 2018., 2019. un 2020.gadā”. 2017.gadā uz šo brīdi izglītības iestādēs ir 157 starptautiskās aizsardzības personas. Prognozējam, ka līdz gada beigām to būs vēl par 55 personām vairāk. Tas nozīmē, ka kopumā uz 2018.gada sākumu varētu būt 211 personas, kuru skaits 2018.gada laikā varētu palielināties vēl vismaz par 50 personām. Tātad kopumā varētu būt pat 261 persona. Atbilstoši precizētajiem aprēķiniem papildu nepieciešams finansējums 598 886 *EUR* ik gadu, lai nodrošinātu šādu pasākumu īstenošanai:

* nepilngadīgu patvēruma meklētāju izglītības ieguve izglītības iestādēs, kas īsteno izglītības programmu valsts valodā, kā arī nepilngadīgu patvēruma meklētāju profesionālās izglītības ieguve profesionālās izglītības iestādēs – 387 828 *EUR*;
* latviešu valodas apguve nepilngadīgajiem un pilngadību sasniegušajiem patvēruma meklētājiem un mācību un metodiskos materiālu izstrāde sociālekonomiskās iekļaušanas nodrošināšanai izglītības iestādē, kā arī sistemātiska pedagogu profesionālās kompetences paaugstināšanas pilnveide – 88 166 *EUR*;
* lai nodrošinātu nepilngadīgu patvēruma meklētāju izglītības ieguvi izglītības iestādēs, kas īsteno izglītības programmu valsts valodā, kā arī nepilngadīgu patvēruma meklētāju profesionālās izglītības ieguvi profesionālās izglītības iestādēs, nepieciešams piešķirt valsts budžeta līdzekļus pedagogu atalgojumam un apstiprinātas mācību procesā izmantojamas mācību literatūras iegādei nepilngadīgam patvēruma meklētājam – 122 892 *EUR*.

2018.gadā papildu nepieciešamais finansējums tiks nodrošināts ministrijas budžeta ietvaros, nepieciešamības gadījumos, veicot apstiprinātās apropriācijas pārdali starp budžeta programmām, apakšprogrammā, izdevumu kodiem, kā arī sagatavojot un noteiktajā kārtībā virzot finansējuma pieprasījumu no valsts budžeta programmas 02.00.00 “Līdzekļi neparedzētiem gadījumiem” atbilstoši faktiskajam izglītojamo skaitam.

KM nepieciešams papildu finansējumu 2018.gadam un turpmāk ik gadu šādiem pasākumiem:

* Latviešu valodas praktiskās lietošanas veicināšanas pasākumi integrācijas procesā – 100 000 *EUR*;
* Pasākumi starptautiskās aizsardzības personu līdzdalības sabiedrībā un lojalitātes Latvijai veicināšanai – 40 000 *EUR*.

2018. – 2020.gadā papildu nepieciešamais finansējums nav ieplānots Kultūras ministrijas budžeta ietvaros, tāpēc iespēju robežās nepieciešams izskatīt iespēju piešķirt līdzekļus, veicot apstiprinātās apropriācijas pārdali starp ministrijām, budžeta programmām, apakšprogrammām, izdevumu kodiem, vai arī no valsts budžeta programmas 02.00.00 “Līdzekļi neparedzētiem gadījumiem”.

*3.tabula*

**2019. gada izdevumi**

| Nr. p. k. |  | Kopā *(EUR)* | ES fondu finansējums *(EUR)* | Valsts budžeta (ministrijas) finansējums *(EUR)* |
| --- | --- | --- | --- | --- |
|  | **Kopā** | **3 326 813** | **1 132 240** | **2 194 573** |
| plānots valsts budžetā | 2 417 493 | 1 132 240 | 1 285 253 |
| papildu nepieciešams  | 909 320 |  | 909 320 |
| 1 | **12.Ekonomikas ministrija** | **0** | **0** | **0** |
| plānots valsts budžetā | 0 | 0 | 0 |
| papildu nepieciešams | 0 | 0 | 0 |
| 2 | **14.Iekšlietu ministrija** | **1 020 964** |  | **1 020 964** |
| plānots valsts budžetā | 1 020 964 |  | 1 020 964 |
| papildu nepieciešams | 0 | 0 | 0 |
| 3 | **15.Izglītības un zinātnes ministrija** | **598 886** |  | **598 886** |
| plānots valsts budžetā |  | 0 | 0 |
| papildu nepieciešams | 598 886 |  | 598 886 |
| 4 | **18.Labklājības ministrija** | **783 918** | **537 240** | **246 678** |
| plānots valsts budžetā | 783 918 | 537 240 | 246 678 |
| papildu nepieciešams | 0 | 0 | 0 |
| 5 | **19.Tieslietu ministrija** | **0** | **0** | **0** |
| plānots valsts budžetā | 0 | 0 | 0 |
| papildu nepieciešams | 0 | 0 | 0 |
| 6 | **22.Kultūras ministrija** | **752 611** | **595 000** | **157 611** |
| plānots valsts budžetā | 612 611 | 595 000 | 17 611 |
| papildu nepieciešams | 140 000 |  | 140 000 |
| 7 | **29.Veselības ministrija** | **170 434** |  | **170 434** |
| plānots valsts budžetā | 0 | 0 | 0 |
| papildu nepieciešams | 170 434 |  | 170 434 |

2020. gadam *pasākumu* īstenošanai kopā plānots finansējums (bez ES fondu finansējuma) **1 285 253 *EUR*** apmērā, tajā skaitā IeM plānots finansējums 1 020 964 *EUR* (79,4% no kopējā plānotā valsts budžeta finansējuma), LM 246 678 *EUR* (19,2%*)* un KM 17 611 *EUR* (1,4%) (skatīt 4.tabulu).

*4.tabula*

**2020. gada izdevumi**

| Nr. p. k. |  | Kopā *(EUR)* | ES fondu finansējums *(EUR)* | Valsts budžeta (ministrijas) finansējums *(EUR)* |
| --- | --- | --- | --- | --- |
|  | **Kopā** | **3 380 646** | **1 182 240** | **2 198 406** |
| plānots valsts budžetā | 2 467 493 | 1 182 240 | 1 285 253 |
| papildu nepieciešams  | 913 153 |  | 913 153 |
| 1 | **12.Ekonomikas ministrija** | **0** | **0** | **0** |
| plānots valsts budžetā | 0 | 0 | 0 |
| papildu nepieciešams | 0 | 0 | 0 |
| 2 | **14.Iekšlietu ministrija** | **1 020 964** |  | **1 020 964** |
| plānots valsts budžetā | 1 020 964 |  | 1 020 964 |
| papildu nepieciešams | 0 | 0 | 0 |
| 3 | **15.Izglītības un zinātnes ministrija** | **598 886** | **0** | **598 886** |
| plānots valsts budžetā | 0 | 0 | 0 |
| papildu nepieciešams | 598 886 |  | 598 886 |
| 4 | **18.Labklājības ministrija** | **783 918** | **537 240** | **246 678** |
| plānots valsts budžetā | 783 918 | 537 240 | 246 678 |
| papildu nepieciešams | 0 | 0 | 0 |
| 5 | **19.Tieslietu ministrija** | **0** | **0** | **0** |
| plānots valsts budžetā | 0 | 0 | 0 |
| papildu nepieciešams | 0 | 0 | 0 |
| 6 | **22.Kultūras ministrija** | **802 611** | **645 000** | **157 611** |
| plānots valsts budžetā | 662 611 | 645 000 | 17 611 |
| papildu nepieciešams | 140 000 |  | 140 000 |
| 7 | **29.Veselības ministrija** | **174 267** |  | **174 267** |
| plānots valsts budžetā | 0 | 0 | 0 |
| papildu nepieciešams | 174 267 |  | 174 267 |

Ņemot vērā to, ka lielākais valsts budžeta finansējuma apjoms tiek plānots IeM (2018.gadā 70,9% no kopējā plānotā valsts budžeta finansējuma, 2019. un 2020.gadā 79,4%), IeM ieskatā turpmāk atbalstāms **2.modelis, proti,** finansējums tiek plānots decentralizēti attiecīgo resoru attiecīgajās budžeta programmās vai apakšprogrammās (pašreizējais finansēšanas modelis).

Atbilstoši Rīcības plāna izpildē iesaistīto institūciju sniegtajai informācijai turpmākajai plānā paredzēto pasākumu īstenošanai tām ir nepieciešams papildu finansējums šādā apmērā:

1. 2018.gadam 997 982 *EUR* apmērā;
2. 2019.gadam 909 320 *EUR* apmērā;
3. 2020.gadam 913 153 *EUR* apmērā (detalizētāka informācija par papildu nepieciešamo finansējumu ir atspoguļota Informatīvā ziņojuma 4.pielikumā).

IeM skatījumā, ņemot vērā fiskālo telpu 2018., 2019. un 2020.gadam, kā arī pasākumu raksturu, kuru finansēšanai papildu finansējums ir nepieciešams, Rīcības plāna izpildē iesaistītajām institūcijām nepieciešams turpināt plānā paredzēto uzdevumu izpildi to pamatfunkciju izpildei, kā arī ES fondu un projektu īstenošanai piešķirtā finansējuma ietvaros, nepieciešamības gadījumā sagatavojot un noteiktajā kārtībā virzot finansējuma pieprasījumu no valsts budžeta programmas 02.00.00 “Līdzekļi neparedzētiem gadījumiem”, atspoguļojot detalizētu nepieciešamā finansējuma aprēķinu un norādot finansējuma nepieciešamības pamatojumu.

Iekšlietu ministrs R. Kozlovskis

Vīza:

Valsts sekretārs D. Trofimovs

31.10.2017. 09:00

10 181

L.Tumaņana, 67219601

S.Barks, 67219349

O.Dabiža, 67219313

I.Verčina,  67219603

I.Potjomkina, 67219606

1. Informatīvais ziņojums “Par valsts budžeta izdevumu pārskatīšanas 2018., 2019. un 2020.gadam rezultātiem un priekšlikumi par šo rezultātu izmantošanu likumprojekta “Par vidēja termiņa budžeta ietvaru 2018., 2019. un 2020.gadam" un likumprojekta “Par valsts budžetu 2018.gadam" izstrādes procesā”. [↑](#footnote-ref-2)
2. Rīcības plāns atbalstīts Ministru kabineta 2015.gada 3.novembra sēdē (protokols Nr.57 58.§)*,* (Pieejams: http://tap.mk.gov.lv/mk/mksedes/saraksts/protokols/?protokols=2015-11-03), (skatīts 15.09.2017). [↑](#footnote-ref-3)
3. Rīcības plāns apstiprināts ar Ministru kabineta 2015.gada 02.decembra rīkojumu Nr.759 *Rīcības plāns personu, kurām nepieciešama starptautiskā aizsardzība, pārvietošanai un uzņemšanai Latvijā,* (Plāns pieejams: https://likumi.lv/ta/id/278257-ricibas-plans-personu-kuram-nepieciesama-starptautiska-aizsardziba-parvietosanai-un-uznemsanai-latvija), (skatīts 15.09.2017). [↑](#footnote-ref-4)
4. Eiropas Migrācijas tīkla vārdnīca (Pieejama: https://ec.europa.eu/home-affairs/what-we-do/networks/european\_migration\_network/glossary\_en), (skatīts 15.09.2017). [↑](#footnote-ref-5)
5. Vienlaikus 2016.gada 18.marta ES un Turcijas paziņojumā tika noteikts, ka par katru Sīrijas valstspiederīgo, ko atgriež Turcijā no Grieķijas salām, cits Sīrijas valstspiederīgais tiks pārmitināts no Turcijas uz ES. Šo principu piemēro no 2016.gada 4. aprīļa. Prioritāte tiek piešķirta migrantiem, kuri iepriekš nav ieceļojuši vai mēģinājuši ieceļot ES nelikumīgi. [↑](#footnote-ref-6)
6. Konkrētais Latvijai uzņemamo personu skaits tika aprēķināts, pamatojoties uz Eiropas Komisijas piedāvāto formulu, kurā tiek ņemts iedzīvotāju skaits (40 %), IKP (40 %), iepriekšējo patvēruma pieprasījumu vidējais skaits (10 %), bezdarba līmenis (10 %) (pēdējo divu kritēriju īpatsvars nevar pārsniegt 30% no IKP un iedzīvotāju skaita īpatsvara). [↑](#footnote-ref-7)
7. Saskaņā ar lēmumiem Eiropas Savienības Padomē atlikušās 54 000 personas sākotnēji bija plānots pārvietot no Ungārijas. Taču, ņemot vērā, ka Ungārija kategoriski atteicās kļūt par šī lēmuma ieguvēju, tika nolemts šo skaitu atstāt rezervē un gada laikā panākt vienošanos par to, no kurām dalībvalstīm īstenot pārcelšanu atkarībā no tā kā mainīsies migrācijas plūsmu tendences. [↑](#footnote-ref-8)
8. Piemēram, Eiropas komisijas 2017.gada 25.augusta vēstulei Nr.4186168 Iekšlietu ministrijai, kurā Eiropas komisārs D.Avramopulus aicina Latviju turpināt iesākto pārmitināšanas procesu. [↑](#footnote-ref-9)
9. 2015.gada 22.jūlija Ministru prezidenta rīkojums Nr.306 “Par darba grupu”, (Pieejams: https://likumi.lv/ta/id/275505-par-darba-grupu), (skatīts 15.09.2017). [↑](#footnote-ref-10)
10. Vienlaikus darba grupai ar Valsts prezidenta 2016.gada 16.septembra rīkojumu Nr.2 “Par risinājumiem patvēruma meklētāju uzņemšanai” tika uzdots līdz 2015.gada 30.septembrim izstrādāt rīcības plānu un risinājumus PM uzņemšanai Latvijas Republikā, tostarp valsts budžeta izmaksām, institūciju kapacitātei, sabiedrības drošībai, PM izvietošanai, iesaistīšanai darba tirgū, latviešu valodas apmācībai un citiem jautājumiem, kas saistīti ar PM iekļaušanos sabiedrībā uz Latvijas Republikas Satversmē noteikto vērtību pamata. [↑](#footnote-ref-11)
11. Ievērojot Ministru prezidenta 2015.gada 22.jūlija rīkojumu Nr.306 un Ministru prezidenta 2015.gada 17.septembra rezolūciju Nr.90/SAN-1572, izveidotā darba grupa vispirms sagatavoja starpziņojumu - Indikatīvo rīcības plānu personu, kurām nepieciešama starptautiskā aizsardzība, pārvietošanai un uzņemšanai Latvijā, kuru attiecīgi iesniedza Ministru kabinetā izskatīšanai 2015.gada 29.septembra sēdē (Pieejams: http://tap.mk.gov.lv/lv/mk/tap/?pid=40369238&mode=mk&date=2015-09-29), (skatīts 15.09.2017). [↑](#footnote-ref-12)
12. Saskaņā ar VK direktora 2015.gada 8.decembra uzdevumu Nr.12/2015-UZD-2129 un 2016.gada 22.decembra uzdevumu Nr.12/2015-UZD-2130,2015-UZD-2616 ir izbeigta minētā rīkojuma 5.punktā noteikto uzdevumu izpildes kontrole. [↑](#footnote-ref-13)
13. LM 2016.gada 14.novembra rīkojums Nr.90 par “Patvēruma meklētāju, bēgļu un personu ar alternatīvo statusu sociālekonomiskās iekļaušanas darba grupu”.

(Pieejams: http://mail.lm.gov.lv/web/library.nsf/676cc2031c714bb2c2256ade00399623/03386da95b8b8175c225806b004c85bf?OpenDocument), (skatīts 15.09.2017). [↑](#footnote-ref-14)
14. Uzņemšanas kritēriji tika izstrādāti starpinstitucionālajā darba grupā, kas izveidota ar 2015.gada 22.jūlija Ministru prezidenta rīkojumu Nr.306 “Par darba grupu”, (Pieejams: https://likumi.lv/ta/id/275505-par-darba-grupu), (skatīts 15.09.2017). [↑](#footnote-ref-15)
15. Piemēram, š.g. 2.marta Eiropas Komisijas 10.Pārvietošanas ziņojums. [↑](#footnote-ref-16)
16. 2017.gada 06.septembra Eiropas Komisijas 15.ziņojums par pārcelšanu un pārmitināšanu, (Pieejams: https://ec.europa.eu/home-affairs/sites/homeaffairs/files/what-we-do/policies/european-agenda-migration/20170906\_fifteenth\_report\_on\_relocation\_and\_resettlement\_en.pdf), (skatīts 14.09.2017.). [↑](#footnote-ref-17)
17. Dati līdz 2017.gada 15.septembrim. [↑](#footnote-ref-18)
18. Dati līdz 2017.gada 15.septembrim. [↑](#footnote-ref-19)
19. The Council on Foreign Relations *Pilsoņu karš Sīrijā*, (Pieejams: https://www.cfr.org/interactives/global-conflict-tracker#!/conflict/civil-war-in-syria), (skatīts 15.09.2017.). [↑](#footnote-ref-20)
20. ASV Valsts departaments - *Sīrijas ceļojumu brīdinājums*,

 (Pieejams: https://travel.state.gov/content/passports/en/alertswarnings/syria-travel-warning.html), (skatīts 15.09.2017.). [↑](#footnote-ref-21)
21. Human Rights watch - Sīrija, (Pieejams: https://www.hrw.org/world-report/2017/country-chapters/syria), (skatīts 15.09.2017.). [↑](#footnote-ref-22)
22. Lielbritānijas valdības informatīvā platforma *Sīrija*, (Pieejam: https://www.gov.uk/foreign-travel-advice/syria), (skatīts 15.09.2017.). [↑](#footnote-ref-23)
23. Amnesty International Ziņojums 2016/17 - Eritreja, 2017.gada 22.februaris,

(Pieejams: http://www.refworld.org/docid/58b034003f.html), (skatīts 15.09.2017.). [↑](#footnote-ref-24)
24. EMN ziņojumi (Pieejams: http://www.emn.lv/?cat=4), (skatīts 15.09.2017). [↑](#footnote-ref-25)
25. SIF pētījums (Pieejams: http://www.sif.gov.lv/index.php?option=com\_content&view=article&id=10058%3ASabiedribas-informesana&catid=2%3Afonds&Itemid=256&lang=lv), (skatīts 15.09.2017). [↑](#footnote-ref-26)
26. Latvijas Universitātēs pētījums, kas veikts pēc Slimību profilakses un kontroles centra pasūtījuma (Pieejams: http://www.antropologija.lu.lv/fileadmin/user\_upload/lu\_portal/projekti/antropologija/zinas/Zinojums\_begli\_4-12.pdf), (skatīts 15.09.2017). [↑](#footnote-ref-27)
27. Atbilstoši Ministru kabineta 2015.gada 3.novembra sēdes protokola Nr.57 58.§ 11.punktam. [↑](#footnote-ref-28)
28. Līdz 2016.gadam PM Latvijā ieceļoja patstāvīgi. Pārvietošanas programma tika uzsākta tikai 2016.gadā. [↑](#footnote-ref-29)
29. Informatīvais ziņojums “Par iespējamiem mājokļa pieejamības risinājumiem bēgļiem un personām, kuras ir ieguvušas alternatīvo status” atbalstīts ar Ministru kabineta 2017.gada  8.augusta sēdes protokollēmumu (prot. Nr. 38 72.§) (Pieejams: http://tap.mk.gov.lv/lv/mk/tap/?dateFrom=2016-09-21&dateTo=2017-09-21&text=Informat%C4%ABvais+zi%C5%86ojums+%22Par+iesp%C4%93jamiem+m%C4%81jok%C4%BCa+pieejam%C4%ABbas+risin%C4%81jumiem+b%C4%93g%C4%BCiem+un+person%C4%81m%2C+kuras+ir+ieguvu%C5%A1as+alternat%C4%ABvo+statusu%22&org=0&area=0&type=0), (skatīts 21.09.2017). [↑](#footnote-ref-30)
30. Saskaņā ar Ministru kabineta 2017.gada 8.augusta sēdes protokollēmumu (prot. Nr. 38 72.§) 3.punktu Ekonomikas ministrijai uzdots sagatavot tiesību akta projektu par grozījumiem ar Rīcības plāna, lai tā 3.18.apakšpunktā dotā uzdevuma izpildei paredzēto finansējumu 2017.gadam 5000 EUR apmērā pārdalītu SIF pilotprojekta īstenošanai, kā arī atceltu 3.18.apakšpunkta 1. un 2.uzdevumu. [↑](#footnote-ref-31)
31. Saskaņā ar 2016. gada 20. septembra Ministru kabineta sēdē atbalstīto Informatīvo ziņojumu “Par bēgļu un personu ar alternatīvo statusu uzņemšanas un sociālekonomiskās iekļaušanas pasākumu ietekmi uz pašvaldību budžetiem”. Pašvaldībām sākot ar 2016.gada 1.janvari no valsts budžeta programmas „Līdzekļi neparedzētiem gadījumiem” kompensējamas izmaksas, kas pašvaldībām faktiski radušās, sniedzot finansiālo un materiālo palīdzību, par uzņemšanas un sociālekonomiskās iekļaušanas pasākumiem bēgļiem un personām ar alternatīvo statusu. (Pieejams: http://tap.mk.gov.lv/lv/mk/tap/?dateFrom=2015-08-21&dateTo=2017-09-21&text=Par+b%C4%93g%C4%BCu+un+personu+ar+alternat%C4%ABvo+statusu+uz%C5%86em%C5%A1anas+un+soci%C4%81lekonomisk%C4%81s+iek%C4%BCau%C5%A1anas+pas%C4%81kumu+ietekmi+uz+pa%C5%A1vald%C4%ABbu+bud%C5%BEetiem&org=0&area=0&type=0), (skatīts 21.09.2017). [↑](#footnote-ref-32)
32. Saskaņā ar Patvēruma likumu, PMIC ir paredzēts tikai personu izmitināšanai patvēruma iesnieguma izskatīšanas laikā. [↑](#footnote-ref-33)
33. Indikatīvais Rīcības plāns personu, kurām nepieciešama starptautiskā aizsardzība, pārvietošanai un uzņemšanai Latvijā (Pieejams: http://tap.mk.gov.lv/lv/mk/tap/?pid=40369238&mode=mk&date=2015-09-29), (skatīts 15.09.2017). [↑](#footnote-ref-34)
34. Daļēji finanšu aprēķini atspoguļoti 2017.gada Valsts kontroles finanšu revīzijas ziņojumā “Rīcības plāna personu, kurām nepieciešama starptautiskā aizsardzība, pārvietošanai un uzņemšanai Latvijā piešķirto līdzekļu izlietojums”. (Pieejams:

 http://www.lrvk.gov.lv/uploads//reviziju-zinojumi/vkontrole-patve%CC%84ruma-mekle%CC%84ta%CC%84ji-v05.pdf), (skatīts 15.09.2017). [↑](#footnote-ref-35)
35. 2017.gada 13.septembra “Pilsonības komisijā spriež par finansējumu sabiedrības integrācijas pasākumiem” (Pieejams: http://www.saeima.lv/lv/aktualitates/saeimas-zinas/26145-pilsonibas-komisija-spriez-par-finansejumu-sabiedribas-integracijas-pasakumiem (skatīts 22.09.2017). [↑](#footnote-ref-36)
36. Atbilstoši Ministru kabineta 2016.gada 31.maija sēdes protokollēmuma (prot. Nr.26 39.§) „Informatīvais ziņojums „Par valsts budžeta izdevumu pārskatīšanas 2017., 2018. un 2019.gadam rezultātiem un priekšlikumi par šo rezultātu izmantošanu likumprojekta „Par vidēja termiņa budžeta 2017., 2018. un 2019.gadam” un likumprojekta „Par valsts budžetu 2017.gadam” izstrādes procesā”” 6.23.punktā noteikto uzdevumu – „Kultūras ministrijai sagatavot un atbilstoši vidēja termiņa budžeta ietvara likuma projekta un gadskārtējā valsts budžeta likuma projekta izstrādes un iesniegšanas grafikam iesniegt izskatīšanai Ministru kabinetā priekšlikumus par valsts politikas sabiedrības integrācijas jomā finansējuma pārvaldības modeļa maiņu, virzoties uz vienotu un koordinētu valsts politikas īstenošanu sabiedrības integrācijas jomā, piemēram, minēto politikas jomu un attiecīgo finansējumu nododot vienas ministrijas atbildībā. Šajā apakšpunktā noteiktā uzdevuma izpildei nepieciešamos likumprojektus iekļaut valsts budžeta 2017.gadam likumprojektu paketē” [↑](#footnote-ref-37)
37. Stājās spēkā 2015.gada 1.decembrī. [↑](#footnote-ref-38)
38. Patvēruma, migrācijas un integrācijas fonda Nacionālās programmas ietvaros - līdzfinansē ES, centra darbību nodrošina un attīsta biedrība „Patvērums „Drošā māja”. Granta līgums Nr. PMIF/12/2016/1/1. [↑](#footnote-ref-39)
39. Saskaņā ar Rīcības plānā paredzēto. [↑](#footnote-ref-40)
40. PMIC telpu pielāgošana lielāka patvēruma meklētāju skaita izmitināšanai (tehniskā pārplānošana, rekonstrukcija/remonts), PMIC ēku un katlu mājas pārbūve aizturēto patvēruma meklētāju un nelegālo imigrantu izmitināšanai, korpusa “Bundulīši” iegāde un rekonstrukcija, kā arī aprīkošana. [↑](#footnote-ref-41)